ACRIVIE [gr. akriveia = exactitate]: observarea exactă a canoanelor în cazuri în care indiferenţa (adiaphoria) ar produce confuzie în administrarea Bisericii. 
În cursul istoriei, s-au ivit situaţii în care autoritatea bisericească a fost nevoită să apere doctrina de credinţă şi drepturile Bisericii, fapt care a dus la excluderea membrilor căzuţi în erezie, prin excomunicare. Dar pentru raţiuni utile Bisericii, mai ales când austeritatea punea în pericol rnântuirea însăşi în cazuri personale, sau deschiderea misionară şi compasiunea pastorală, atunci acrivia a alternat cu iconomia {v. ICONOMIE). În conversaţiile ecumenice, acrivia şi iconomia au fost sugerate ca două atitudini posibile faţă de validitatea tainelor, în special a hirotoniei, în afarăa de limitele canonice ale Bisericii.

ADAM [ebr. adamah = pământ]. Două interpretări posibile: a) persoană individuală (Set este fiul lui Adam — Lc. 3, 38), primul om zidit de Dumnezeu («fiul lui Dumnezeu» — Lc. 3, 38), părintele neamului omenesc (Sol. 10, 1); b) omul în general (anthropos), neamul omenesc, colectivitatea umană, fiii lui Adam. Potrivit Genezei (1, 26-31), Adamul – fiinţa umană – a fost plăsmuită din pământ cu mâna lui Dumnezeu, în ziua a şasea, ca încoronare a creaţiei, primind suflarea de viaţă nemuritoare prin Duhul lui Dumnezeu. Cinstit cu chipul şi asemănarea lui Dumnezeu (v. CHIP şi ASEMANARE), înzestrat cu voinţă liberă şi cu puterea să stăpânească făptura creată (Fc. 2, 15), omul este destinat nemuririi. 

Apostolul Pavel face o comparaţie între Adam, ca prefigurare a Celui care avea să vină (Rm. 5, 14) şi Iisus Hristos, «omul cel nou», stabilind anumite antiteze: primul Adam, omul dintâi, ieşit din pământ, cu trup firesc; ultimul Adam, omul al doilea, venit din cer, înzestrat cu suflet viu şi duh dătător de viaţă (I Co. 15, 45-47). Potrivit acestei tipologii, precum prin căderea (v. CĂDERE) şi neascultarea unui singur om (Rm. 5, 19), Adam, a venit moartea pentru toţi oamenii (Rm. 5, 12), tot aşa prin harul unuia singur, Hristos, a venit răscumpărarea care dă viaţă tuturor oamenilor (Rm. 5, 17-19).

ADEVĂR [lat. ad-de-verum, gr. aletheia = realul]: noţiune religioasă care exprimă realitatea divină ultimă, adică personalitatea lui Dumnezeu, a Cărui prezenţă este evidentă ân creaţie (Rm. 1, 19) şi comunicată în Revelaţie (v. REVELAŢIE). «Adevărul lui Dumnezeu» (Rm. 1, 18, 25) este echivalent cu manifestarea fiinţei Sale personale inefabile, care face obiectul credinţei (II Tes. 2, 10-12), mântuirea fiind comuniunea efectivă cu misterul lui Dumnezeu revelat (II Tes. 2, 10). Minciuna este o denaturare şi o înăbuşire a realului (Rm. 1, 18), deoarece işi are rădăcina în «Antihrist», tatăl minciunii, impostorul care falsifică realitatea personală, care maschează şi deformează personalitatea (I In. 2, 22 şi 4, 6). Ca noţiune religioasă, Adevărul are multiple sensuri:

a) Atribut al lui Dumnezeu «Cel Sfânt şi cel adevărat» (Ap. 3, 7) adică personalitatea absolută şi transcendentă a lui Dumnezeu, substanţa Sa eternă, care nu poate fi nici schimbată, nici justificată, ci doar afirmată: «Tu eşti Dumnezeu şi cuvintele Tale sunt neschimbate» (II Rg. 7, 28), Adevărul este credincioşia (Ps. 145, 6), actul religios de a cunoaşte că Dumnezeu este adevărat (Rm. 3, 4). Adevărul este o descoperire a personalităţii lui Dumnezeu: «Cu adevărat, Acesta a fost Fiul lui Dumnezeu» (Mt. 27, 54).

b) Adevărul creştin este revelaţie, lucrarea de revelaţie a lui Dumnezeu şi conţinutul acestei descoperiri. În acest sens, voia Sa, poruncile Sale (Ps. 110, 7) şi cuvintele Sale sunt «legi ale adevărului, învăţături şi orânduiri minunate» (Ne. 9, 13). Legea Vechiului Testament conţine dreptarul cunoştinţei şi al adevărului» (Rm. 2, 20). Adevărul este conţinutul religiei lui Iisus, «omul care v-am spus adevărul pe care l-am auzit de la Dumnezeu» (In. 8, 40).

c)Adevărul nu este o substanţă divină impersonală sau un conţinut de speculaţii religioase, ci o existenţă personală care intră în istorie şi devine accesibilă oamenilor. «Cuvântul S-a făcut trup şi a locuit printre noi, plin de har şi de adevăr» (In 1, 14). La întrebarea lui Pilat: «Ce este adevărul?» (In 18, 38), Iisus nu răspunde, deoarece afirmase mai înainte: «Eu sunt calea, adevărul şi viaţa» (In 17, 17). Pentru Apostolul Ioan, Iisus Hristos este Adevărul în persoană (In 1, 18). El este adevărata lumină (In 1, 9) şi adevărata viaţă (In 14, 5). În El, plenitudinea Adevărului este manifestată integral (In 1, 14, 17), de aceea singura cale de acces la cunoaşterea lui Dumnezeu este persoana lui Hristos (In 8, .40, 45). Adevărul devine «epifanic» în Iisus (Ef. 4, 21). Apostolii insistă să vadă realul, adică misterul care transcende persoana lui Iisus «Arată-ne pe Tatăl» (In 14, 8).

d) Viaţa şi slujirea lui Iisus reprezintă adevărata «epifanie» a Adevărului, totuşi El va ruga pe Tatăl să trimită un «alt mângâietor», «Duhul adevărului, pe Care lumea nu-L poate primi, pentru că nu-L vede şi nu-L cunoaşte, dar voi Îl cunoaşteţi, căci rămâne cu voi şi va fi în voi» (In 14, 16-17). «Paraclet» este cel care confirma pe Hristos şi dă certitudine Adevărului (In 15, 26; 16, 13). Duhul Sfânt face din Biserică «stâlpul şi temelia, Adevărului» (I Tim. 3, 15) şi dă acesteia harisma discernământului, acea capacitate de a separa duhul adevărului de duhul rătăcirii (I In 4, 6), realul de închipuire (II Tim. 4, 4), misterul de mit.

Apostolii vorbesc de «adevărul Evangheliei» (Gal. 2, 4), de cuvintele adevărului (II Co. 6, 7), în calitatea lor de «martori» ai Cuvântului (FA 1, 8), ca unii ce au vorbit de la Dumnezeu, insuflaţi de Duhul Sfânt (II Pt. 1, 21). Pentru ei creştinismul este «calea adevărului» (II Pt. 2, 2), deoarece Dumnezeu voieşte ca toţi oamenii să vină la cunoştinţa adevărului (I Tim. 2, 4 ; II Tim. 2, 25). Întreaga viaţă creştină are un caracter «dogmatic» deoarece toate aspectele ei – doctrină, cult, etică, misiune – sunt determinate de Adevăr. Credinţa este «dogmatică» şi înseamnă înainte de orice «ascultare» faţă de adevăr (Rm. 2, 8; 15, 8), adică faţă de «doctrina sănătoasă», de învăţătura normativă apostolică (II Co. 13, 8). Adorarea lui Dumnezeu se face «în duh şi adevăr» (In 4, 23), prin recunoaşterea Lui şi posedarea Lui în inimă (Ps. 14, 2). Propovăduirea Evangheliei este echivalentă cu anunţarea şi manifestarea Adevărului. Chemarea apostolilor este aceea de a nu ţine ascunsă sau acoperită Evanghelia (II Co. 4, 2-6), deoarece ei nu au nici o putere împotriva adevărului, ci pentru adevăr (II Co. 13, 8).

Adevărul (alétheia) are şi un sens etic şi înseamnă sfinţenie (agiasmós), dreptate (Tob 3, 2), adică se referă la un mod de a fi în comuniunea lui Dumnezeu, de a trăi în lumină (I In 1, 8, 24), de a poseda lumina. De aceea, opusul Adevărului este nu numai minciuna şi erezia (II Tim. 2, 18; Tit. 1, 13), ci şi impostura şi nelegiuirea (Dn. 8, 12). «Dragostea nu se bucură de nelegiuire, ci se bucură de adevăr» (I Co. 13, 6). Cunoaşterea Adevărului este sursa libertăţii spiritului, căci «adevărul vă va face liberi» (In 8, 32). Cunoaşterea Adevărului este parte integrantă a actului soteriologic. Adevărul este Cuvântul întrupat şi nu o Lege scrisă. El apare ca fiind completarea şi depăşirea Legii (In 1, 17). El distanţează pe creştini de Lege, făcându-i liberi. Etica creştină începe deci cu libertatea pe care o dă cunoaşterea Adevărului, nu cu Legea. Acest adevăr este un principiu de a descifra realul (In 1, 5): «Întru lumina Ta vom vedea lumină». Viaţa creştină nu este o simplă etică, redusă la împlinirea poruncilor, ci presupune o «iluminare», o revelaţie personală. Credinţa are un caracter cognitiv esenţial. Ea presupune «contemplarea» realului, dar nu idolatrizarea acestuia, nici mistificarea lui.

Adevărul creştin este revelaţia lui Dumnezeu, descoperită în persoana, cuvintele şi actele lui Iisus Hristos. Ea formează didascalia apostolică ce a fost transmisă de la început (Polycarp de Smyrna, Scrisoare către Filipeni VII, 2). Cu toate că Biserica primară a păstrat dezvăluirea dumnezeiască în Noul Testament şi în Tradiţie, Adevărul rămâne un mister şi nu se confundă cu textele biblice sau crezurile dogmatice. Maxim Mărturisitorul (580-666) afirmă ca Dumnezeu rămâne nerevelat chiar în Revelaţia Sa. În acest sens, Adevărul este echivalent cu transcendenţa misterului revelat. Didahia (cap. 16) menţionează «semnele adevărului» pe care le identifică cu marile evenimente eshatologice (deschiderea cerurilor, anunţarea venirii Domnului, învierea morţilor), care preced a doua venire a Fiului lui Dumnezeu. Părinţii isihaşti spun că Adevărul, adică Dumnezeu în Sine, este unul si simplu, dar că aproprierea Lui prin contemplaţie se face în mod compus, dat fiind faptul că omul este o fire îndoită.

«Trei sunt cele ce dau mărturie adevărului: zidirea, Scriptura şi Duhul. Căci prin Scriptură şi zidire, privite duhovniceşte, se contemplă Adevărul cel Unul şi simplu, ca şi cel compus ce provine din El. Iar prin aceste trei mărturii, ajungând mintea şi oprindu-se în cele două adevăruri, şi-a aflat, cu harul lui Hristos, calea. Căci prin Adevărul cel simplu a aflat înălţimea şi adâncimea gândită cu mintea (inteligibilă), ca şi lărgimea nesfârşită, care, punând-o în stare de uimire o face să preamărească pe Dumnezeu plina de frică. Iar prin cel compus a aflat, pe lângă cele pomenite, încă şi pacea inimii, dragostea şi bucuria, ceea ce o face să cânte cu iubire, copleşită de mirare» (Calist Catafygiotul, Despre viaţa contemplativă, c p. 80, în Filoc. rom., vol. 8, p. 494-495).

AFECTE naturale sau patimi [gr. pathos =- patimă]: pasiuni specifice şi însuşiri proprii firii omeneşti, ireproşabile, care dacă nu sunt ţinute în limitele firii pot introduce o stare de păcat şi pot duce la corupţie şi moarte. Afectele indică cel mai bine dualitatea firii umane, adică faptul că facultăţile naturale (pasibilitatea) au devenit, din pricina povârnirii voinţei libere, o sursă de păcat (pecabilitatea).

ANAFORÁ — euharistică [gr. anaphora = înălţare, ridicare, ofrandă, în missa latină canon]: partea centrală a liturghiei care corespunde cu ritualul şi rugăciunea Sfintei Jertfe.

Anaforá constă dintr-un ansamblu de rugăciuni de mulţumire, de sfinţire şi de invocare, rostite cu glas tare şi fără întrerupere, însoţite de gesturi şi acţiuni simbolice, în timpul cărora se săvârşeşte prefacerea (metaboli) Sfintelor daruri (ta dora) în Sfintele Taine (ta aghia).

ANALOGIE [gr. şi lat. analogia = proporţie, asemănare, conformitate]: metodă teologică potrivit căreia cunoaşterea lui Dumnezeu este «conformă cu» sau «pe măsura» revelaţiei şi condescendenţei Sale şi «potrivit cu» capacitatea omului de a primi Revelaţia. Cunoaşterea teologică este o cunoaştere analogică, măsurată, simetrică, corespunzătoare experienţei spirituale. Pe de o par-te, Dumnezeu, Care prin fiinţa Sa este dincolo de orice măsură şi raport, Îşi menţine caracterul Său absolut, transcendent, chiar în actul de Revelaţie. Îngerii îşi acoperă faţa înaintea tronului slavei lui Dumnezeu (Is. 6, 2), ceea ce arată caracterul insondabil şi de necuprins al misterului divin. În descoperirea Sa, Dumnezeu Îşi contractă firea Sa divină pentru a lăsa posibilitatea cunoaşterii din partea omului. Însuşi numele «Dumnezeu» indică mai degrabă formele de participare pe care El le acceptă în relaţia cu omul, decât natura Sa invizibila şi inaccesibilă. Pe de altă parte, participarea la Revelaţie, ca obiect al cunoaşterii teologice, este conformă cu capacitatea de deschidere a minţii, care se capătă prin sfinţenie în Duh. «De nepătruns prin firea Sa, (Duhul) poate fi cuprins după bunătatea Sa, umplând totul de puterea Sa. El nu Se împărtăşeşte decât acelora care sunt vrednici, nu potrivit unei măsuri unice, ci împărtăşind lucrarea Sa în proporţie cu credinţa» (Vasile cel Mare, Despre Duhul Sfânt, IX, 22, trad. cit, p. 325-327).

Există o analogie imitativă, de pildă icoana care subzistă în original, pe care îl reprezintă nu după natură, ci după ipostas; icoana diferă de original ca natură, nu ca persoană; şi analogia simbolică sau figurativă, care se poate lua în două direcţii: de pildă, Legea Vechiului Testament este o formă sau un tip pentru Evanghelia Noului Testament, dar harul este o «icoană» a împărăţiei după cum Duminica este un tip pentru veacul viitor. Analogia se poate folosi şi în sens general: creaţia este o analogie pentru Dumnezeu. Toate creaturile pot fi concepute ca «icoane» ale Creatorului. De asemenea, se poate spune că Biserica este o prefigurare (analogie), un avans anticipat al Împărăţiei, sau harul Tainelor, o pregustare a bunurilor viitoare. Grigorie Palama citează pe Maxim Mărturisitorul, care a numit lumina de la Schimbarea la faţă a Domnului «simbol al teologiei» (al dumnezeirii), în sensul că «ni se împărtăşeşte pe măsura noastră. dar ca ea ne îndreaptă spre ceva şi mai înalt» – analogic şi anagogic – (Despre Sfânta Lumină 21, în Filocalia rom., vol. 7, p. 291). În disputa sa cu Varlaarn, Grigorie Palama a arătat că modul cunoaşterii lui Dumnezeu prin analogie (şi chiar prin negaţie) are limitele sale, deoarece porneşte de la principiul scolastic că «nu din cele ce nu cunoaşte cineva, ci numai din cele ce cunoaşte, cunoaşte pe Dumnezeu ca pricină a lumii create», adică «nu putem cunoaşte decât negaţiile lucrurilor a căror existenţă o cunoaştem; (Ibidem, p. 351–352). De aceea analogia, asemănarea şi simbolul nu epuizează conţinutul realităţii la care se referă, ci indică un înţeles mai înalt al acesteia, sensul ei anagogic.

ANTINOMIE [gr. antinomia = conflict de principii raţionale]: exprimare dialectică sub forma a două afirmaţii, contradictorii din punct de vedere raţional, dar adevărate şi egale pentru credinţă, ce trebuie să fie afirmate simultan ca fiind corecte. De pildă, identitatea şi diversitatea Treimii. Antinomia e o propoziţie contradictorie din punct de vedere logic, formal, dar nu iraţională. În teologie, antinomia indică inadecvenţa dintre definiţiile formale şi misterul Adevărului revelat de Dumnezeu şi se foloseşte pentru a evita raţionalismul conceptual, adică epuizarea conţinutului transcendent al credinţei în definiţii.

APOCALIPSĂ [gr. descoperire, revelaţie]: ultima carte a Noului Testament, scrisă de evanghelistul Ioan în Patmos către anul 96, este adresată celor şapte Biserici din Asia Mică. Ioan descrie aici situaţia politică în care se află cititorii săi, insistând asupra persecuţiilor contra creştinilor dezlănţuite de tiranul care are puteri universale.

Apocalipsa este o recapitulare a istoriei mântuirii şi vorbeşte de o serie de răsturnări şi înnoiri cu caracter istoric şi cosmic. 

Biserica a admis Apocalipsa în canonul biblie, totuşi a respins interpretarea acesteia ca bază pentru calcule cronologice despre sfârşitul lumii şi veacul eshatologic.

APOCATASTAZĂ [gr. apocatastasis ton panton = restabilirea tuturor lucrurilor în starea lor primară]: speculaţie origenistă despre sfârşitul istoriei, potrivit căreia lumea, care ar fi apărut după căderea omului în păcat, va fi în cele din urmă restabilită în starea ei originală, în perspectiva unei mântuiri universale, prin etape succesive de desăvârşire, graţie harului lui Hristos care nu îngăduie pieirea veşnică a creaţiei Sale şi nici pedepsele eterne. Păcatul, starea actuală a lumii, răul nu pot dura şi coexista cu împărăţia lui Dumnezeu. Printr-un act de «supunere», totul se va întoarce la starea de la început (Origen, Despre Principii, II, 1, I; III, 1, VII). 

APOFATISM [gr. apophasis-apophatikos = negaţie, prin negaţie]: teologia apofatică sau calea negativă («via negativa») este o modalitate de cunoaştere, prin negare şi înaintare, proprie lui Dumnezeu, Care rămâne necunoscut şi necuprins în fiinţa Sa transcendentă. Din cauza misterului inefabil al «esenţei» Sale personale, Dumnezeu nu poate fi cunoscut după modul cunoaşterii realităţilor lumii create, adică prin afirmare, folosind conceptele şi categoriile de timp şi spaţiu. Apofatismul preferă să afirme ceea ce nu este Dumnezeu, mai degrabă decât ce este (v. CATAFATISM). Dumnezeu cel viu este incognoscibil şi incomprehensibil, în sensul că existenţa Sa personală în plenitudinea Sa este mai evidentă decât toate celelalte existenţe. Deşi nu este limitat de spaţiu, totuşi El umple tot spaţiul. Ca metodă de cunoaştere, apofatism înseamnă evidenţa trăită a existenţei lui Dumnezeu, după ce au fost «negate» prin transcendere existenţele create. Propoziţiile negative despre Dumnezeu sunt cele mai adecvate pentru a exprima profunzimea misterului Său. Ajungând în Dumnezeu, omul îşi dă seama că Dumnezeu transcende orice fiinţă, experiază deci negarea oricărei cunoaşteri. În acest sens, conştiinţa că Dumnezeu nu poate fi cunoscut este o cunoaştere, deoarece deschide spiritul pentru unirea nemijlocita cu El.

ALIANŢĂ = legământ, testament încheiat între Dumnezeu şi oameni (Ga. 4, 24). În Vechiul Testament cuvântul berith înseamnă convenţie, pact, contract cu caracter social, politic, juridic (cf. Fc. 14, 13; 21, 32). Noul Testament foloseşte termenul diathiki cu sensul de legământ, plan, testament, dispoziţii de moştenire. Alianţa consfinţeşte această legătura unică a lui Dumnezeu cu poporul ales, care există câtă vreme el o respectă: «Legământul pe care l-am încheiat cu voi să nu-l uitaţi şi pe zeii altora să nu-i cinstiţi» (IV Rg. 17, 38).

Alianţa cea veche, sinaitică, are un caracter special. Pe muntele Horeb, Iahve care se arată ca o pară de foc într-un rug, a revelat lui Moise numele său şi planul pe care-l are cu Israel (Iş. 3, 7-15); «De veţi asculta glasul Meu şi de veţi păzi legământul Meu, dintre toate neamurile Îmi veţi fi popor ales, căci al Meu este tot pământul» (Iş. 19, 5). Dumnezeu va libera poporul din Egipt şi-1 va aşeza în Canaan, ca să-i dea ţara promisă părinţilor (Iş. 3, 16-17). Israel este obiectul unei alegeri libere şi al unei făgăduinţe. Mai mult, prin acest legământ se constitute un popor, poporul lui Dumnezeu (Iş. 3, 10), separat de naţiunile păgâne (Dt. 7, 6). Această unire dintre Iahve şi Israel e marcată de un ritual (Iş. 24, 3-8).

În amintirea acestui legământ, Dumnezeu a cerut lui Moise să construiască arca alianţei (Iş. 25, 10-21) în care să aşeze Tablele mărturiei, adică Legea, ca semn al prezenţei lui Dumnezeu. Chivotul Legii este aşezat în cortul adunării, locul da cult oficiai al poporului (Iş. 33, 7-10). Un nor acoperea cortul adunării, semn că locul era umplut de slava lui Dumnezeu (Iş. 40, 34). Cu ocazia marilor evenimente, se face înnoirea alianţei (2 Rg. 5, 3; 4 Rg. 23, 1-3). Iahve intră în alianţă cu David şi dinastia acestuia (2 Rg. 7. 8-16): «Făcut-am legământ cu aleşii Mei, juratu-M-am lui David, robul Meu» (Ps. 88, 4).

Profeţii nu numai că denunţă infidelitatea şi neascultarea poporului lui Israel (din cauză aceasta vor fi pedepsite cetăţile Samariei - 4 Rg 17, 1-7 şi Ierusalimului – 2 Rg. 23, 1-23), dar şi dau o altă dimensiune raportului dintre Dumnezeu şi poporul ales. Aceştia compară pe Iahve cu tatăl şi pe Israel cu fiul (2 Rg. 7, 8) sau recurg la analogia mire-mireasa (Iz. 16, 6-13).

Aceştia încep să vadă că, în cadrul alianţei sinaitice, planul lui Dumnezeu e limitat la destinul unui popor, mântuirea fiind dependentă de fidelitatea acestuia. Ei încep să descopere universalitatea iconomiei lui Dumnezeu, pentru toţi. De fapt, promisiunea unei noi alianţe există, începând cu Noe (Fc. 9, 1-17) si Avraam (Fc. 15; 17, 1-4). Despre un legământ nou vorbeşte direct profetul Ieremia 31, 31-33 (cf. Os. 2, 21).

După Iezechiel, Dumnezeu reînnoieşte alianţa din Sinai (16, 60) şi cu David (34, 23). Alianţa veche este astfel ruptă din cauza infidelităţii (Ir. 22, 9 ; 31, 32), aşa cum este desfăcută o căsătorie: «Osândiţi pe mama voastră, învinuiţi-o – căci ea nu mai este femeia Mea, iar Eu nu mai sunt bărbatul ei...» (Os. 2, 4).

Instrumentul şi mijlocitorul alianţei noi este slujitorul lui Iahve, peste care se revarsă Duhul lui Dumnezeu pe care Iahve îl numeşte «alianţă a poporului şi lumina popoarelor» (Is. 42, 6; 49, 6). Acesta este Cuvântul lui Dumnezeu identic cu Iisus Hristos, care va înlocui Testamentul cel vechi, deoarece toate făgăduinţele lui Dumnezeu rămân în El şi sunt date prin El (Ga. 3, 14).

Cuvântul diathiki (legământ, plan, testament) este folosit în naraţiunile de instituire a cinei de către Iisus: «Acesta este sângele Meu, sângele Legământului, care se varsă pentru mulţi» (Mc. 14, 24). Matei adaugă: «spre iertarea păcatelor» (Matei 26, 28). Pavel: «Acest pahar este noul Legământ întru sângele Meu» (I Co. 11, 25). Luca adaugă: «care se varsă pentru voi» (Lc. 22, 20). Astfel, Noul Testament confirmă ceea ce făgăduise Vechiul Testament, anume ca «robul suferinţei» şi-a dat viaţa ca jertfă pentru păcat (Is. 53, 10-11). Moartea Sa e un sacrificiu expiator, sacrificiu de Paşte, sacrificiul alianţei. În Noul Testament păcatele sunt ridicate: «Acesta este Legământul Meu cu ei, când voi ridica păcatele lor» (Rm. 11, 27).

Pavel vorbeşte de diathiki, care s-a promis lui Avraam înaintea Legii. Legea nu poate să-l anuleze. Iisus e plinirea făgăduinţei (Ga. 3, 15, 18), prin urmare mântuirea e din credinţa în El, nu din observarea Legii, Noul Testament, pecetluit cu sângele lui Iisus, e superior alianţei vechi (cf. Ga. 4, 24-28), un testament nu al literei, ci al duhului (2 Co. 3, 6). Iisus a răscumpărat lui Dumnezeu, cu sângele Său, oameni din toata seminţia, limba, poporul şi neamul (Ap. 5, 9).

În epistola către Evrei, Iisus este arhiereul şi mijlocitorul care face o nouă alianţă (8, 8-12 ; cf. Ieremia 31, 31-34), mai bună (8, 6), veşnică (13, 20), pecetluită cu însuşi sângele Său (9, 12), vărsat pentru răscumpărarea greşelilor de sub Întâiul Testament (9, 15). Iisus, ca să sfinţească poporul cu sângele Său, a pătimit în afara porţii (Evr. 13, 12).

În acest Testament Nou, toţi sunt chemaţi să devină o seminţie aleasă, comunitate preoţească, neam sfânt, popor agonisit de Dumnezeu (I Pt. 2, 9; Iş. 19, 5-6), adică trupul lui Hristos. Alianţa are şi o dimensiune eshatolgică (Ap. 5, 9-10), care ia forma nunţii mielului cu Biserica, mireasa Sa (Ap. 21, 2, 9).
CANON [gr. kanon = măsură, regulă, lege]: are mai multe înţelesuri: 1. Canonul Sfintei Scripturi, adică lista cărţilor acceptate de Biserică ca fiind scrise sub inspiraţia Duhului Sfânt şi cuprinzând revelaţia dumnezeiască. Dacă inspiraţia cărţilor canonice este o învăţătură descoperită chiar în Sfânta Scriptură (II Tim. 3, 16), introducerea şi menţinerea acestor cărţi în canon, precum şi numărul lor, au fost stabilite de Tradiţie (v. BIBLIE). Canonul Vechiului Testament s-a format definitiv la sfârşitul secolului I, în cadrul sinagogii iudaice, de unde l-a preluat Biserica Creştină. Biserica primară a ales canonul alexandrin sau Septuaginta, care cuprinde 39 de cărţi împărţite după cuprinsul lor. Cărţile istorice : Facerea, Ieşirea, Leviticul, Numerii, Deuteronomul, Iosua Navi, Judecători, Rut, I Regi, II Regi, III Regi, IV Regi, I Cronici, II Cronici, Ezdra I, Neemia (Ezdra II), Estera; cărţile didactice: Psalmii, Iov, Proverbele lui Solomon, Ecleziastul, Cântarea Cântărilor; cărţile profetice: Isaia, Ieremia, Iezechiel, Daniel, Plângerile lui Ieremia (profeţii mari); şi Avdie, Ioil, Iona, Amos, Osea, Miheea, Naum, Sofonie, Avacum, Agheu, Zaharia şi Maleahi (profeţii mici). În afară de aceste cărţi inspirate şi canonice, care se găsesc în Biblia ebraică, Biblia creştină (sau Septuaginta) consideră ca bune de citit şi folositoare de suflet pentru credincioşi alte zece cărţi care s-au păstrat în Sfânta Scriptură împreună cu cele canonice şi care sunt folosite în cult: Iudit, Ezdra III, I Macabei, II Macabei, III Macabei, Tobit, Înţelepciunea lui Isus Sirah, Înţelepciunea lui Solomon, Epistola lui Ieremia, Baruh.

CHIP [gr. Eikon; lat. imago = imagine, icoană, chip]: pe temeiul Revelaţiei biblice, Biserica învaţă că Dumnezeu a creat omul «după chipul» (kat'eikona) Său propriu (Fc. 1, 26). Omul este imaginea în care se reflectă fiinţa personală, liberă şi de comuniune a lui Dumnezeu (II Co. 3, 18). Antropologia creştină are un caracter «teologic», adică depinde de concepţia despre Dumnezeu. Desigur, chipul, ca proprietate ontologică ce defineşte omul (v. ANTROPOLOGIE) în raportul său cu Dumnezeu şi cu celelalte creaturi, deşi constitutiv, are un caracter potenţial, dinamic. 

COMUNIUNE [gr. koinonia; lat. communicatio = împărtăşire, comuniune]; are mai multe sensuri:

· Participarea celor care sunt încorporaţi în noul popor al lui Dumnezeu la realitatea divină însăşi, prin întruparea şi jertfa lui Iisus Hristos: «Ceea ce am văzut şi am auzit, aceea vă vestim şi vouă, ca şi voi să aveţi împărtăşire cu noi. Iar împărtăşirea (koinonia) noastră este cu Tatăl şi cu Fiul Său Iisus Hristos» (I In. 1, 3).

· «Comuniunea Duhului Sfânt» (II Co. 13, 13; Flp. 2, 1), adică experienţa personală şi comunitară a Duhului lui Hristos, care se exprimă în sentimentul de solidaritate creştină, de filantropie, de întrajutorare şi asistenţă reciprocă (FA 2, 42, 44). 

· Împărtăşirea sau cuminecarea cu Sfintele Taine în cadrul Euharistiei (I Co. 10, 17; Fapte 2, 42), semn al apartenenţei la aceeaşi comunitate şi al mărturisirii aceleiaşi credinţe (Ef. 4, 5).

· Synaxis, adunarea liturgică care este o condiţie de a participa la koinonia.
· «Comuniunea sfinţilor», despre care face menţiune Crezul apostolic, este unitatea dintre Biserica celor care poartă lupta credinţei în acest timp şi veac, cu Biserica celor care au câştigat deja o stare definitivă de har şi de comuniune nemijlocită cu Dumnezeu.

· Comuniunea (inter-comuniunea) euharistică cu credincioşi de altă confesiune. Urmând vechiul principiu, potrivit căruia mărturisirea aceleiaşi credinţe determină comuniunea sacramentală (Teodoret, Istoria bisericească, IV, 16; în col. şi trad. cit., p. 119), Ortodoxia pretinde unitate de credinţă deplină înainte de a participa la aceeaşi comuniune euharistică.

CREDINŢĂ [lat. credens = credincios, fides = cunoaştere, încredere; gr. pistis]: «temelia – încredinţarea – celor nădăjduite, dovada celor nevăzute» (Evr. 11, 1); credinţa este facultatea de a primi revelaţia divină, de a cunoaşte lumea supranaturală, de a trece într-o altă ordine de existenţă. Credinţa este o putere de legătură între divin şi uman, de unde afinitatea ei cu religia. Pentru apostolul Pavel credinţa este lucrarea harului lui Dumnezeu, care produce în omul căzut starea de mântuire: «Căci dreptul, prin credinţă va fi viu» (Rm. 1, 17). «Noi socotim că omul este îndreptat prin credinţă, nu din faptele legii» (Rm. 3, 28; cf. Ga. 3, 24). Pentru evanghelistul Ioan, ea este deschiderea spiritului, prin puterea harului, pentru prezenţa iubirii lui Dumnezeu, Care S-a descoperit în Hristos cel răstignit şi înviat (I In. 5, 1–2). După Sfântul Vasile, Duhul dă lumina care produce descoperirea adevărului în proporţia credinţei; iar după Ioan Hrisostom, credinţa este temelia pe care stă Biserica, de aceea nu Biserica justifică credinţa – adevărul, ci credinţa justifică Biserica.
Această posedare a invizibilului şi apropriere a celor viitoare se bazează pe o evidenţă, pe certitudinea unui eveniment: manifestarea lui Dumnezeu în persoana Fiului Său întrupat. învierea lui Hristos este «piatra» credinţei. Căci «de vei mărturisi cu gura ta că Iisus este Domnul, şi crezi în inima ta că Dumnezeu L-a înviat pe El din morţi, te vei mântui» (Rm. 10, 9). De aceea, credinţa vine din propovăduire, din mărturia directă a celor ce au văzut Cuvântul vieţii (I In. 1, 1–3); ea nu se inventează (Rm. 8. 14–17).
Două aspecte majore ale credinţei pot fi menţionate aici: credinţa – mod de viaţă, adică «credinţa lucrătoare prin iubire» (Ga. 5, 6), care are un caracter soteriologic: «Credinţa ta te-a mântuit» (Mt. 9, 12); credinţa — mod de cunoaştere, sau contemplaţie a Adevărului, cu caracter epistemologic: «Vestea pe care am auzit-o de la El şi pe care v-o propovăduim este că Dumnezeu e lumină şi în El nu este întuneric» (I In. 1, 5). Credinţa presupune dialogul iubirii, relaţia personală cu Dumnezeu. Nu este vorba de adeziunea intelectuală la existenţa lui Dumnezeu, şi demonii «cred» în acest sens (Iac. 2, 19). Este vorba de acceptarea, prin străpungerea inimii (FA 2, 37), a făgăduinţelor lui Dumnezeu, Care Se manifestă în prezenţa lui Hristos, acceptare care determină nu numai un nou stil de viaţă, o schimbare a spiritului prin pocăinţă (FA 2, 38), ci şi destinul pentru eternitate (II Co. 5, 1). De aceea temerea de Dumnezeu este începutul credinţei, deoarece aceasta eliberează sufletul de înspăimântarea păcatului şi a morţii, ajutându-l să intre în stăpânirea harului (Lc. 12, 5; Mt. 10, 28). Din credinţă începe şi la ea sfârşeşte mântuirea: «fără de credinţă nu este cu putinţă a plăcea lui Dumnezeu» (Evr. 11, 7). Credinţa este apoi o cale de cunoaştere prin experiere personală, nu prin probe. După Pavel, aici pe pământ nu avem o cunoaştere clară şi definitivă, ci «ca prin oglindă», parţială (I Co. 13, 12).
Apostolul Ioan preferă să dea credinţei sensul de «vedere», de dezvăluire a Adevărului, de aceea sinonimele ei sunt lumina (In. 3, 20-21), judecata, discernământul. Isac Sirul distinge credinţa care vine din ceea ce s-a auzit, primită pe temeiul unui cuvânt, de credinţa întemeiată în ipostas, primită printr-o «vedere» contemplativă a realităţilor crezute: «Alta este credinţa cea de obşte a dreptcredincioşilor, adică dogmele drepte despre Dumnezeu şi despre făpturile Sale inteligibile şi sensibile, precum cu harul lui Dumnezeu le-a primit sfânta şi soborni​ceasca Biserică, şi alta, cea a vederii, adică a cunoştinţei, care nu se împotriveşte celei ce o naşte pe ea, ci o face şi mai sigură. Pentru că cea dintâi am învăţat-o din auz, moştenind-o de la părinţii binecredincioşi şi de la învăţătorii credinţei dreptmăritoare, iar cea de a doua vine prin aceea că credem drept şi ne temem de Domnul, în Care am crezut» (citat după Petru Damaschin, învăţături duhovniceşti, în Filoc. rom., vol. 5, p. 194).
Tradiţia creştină nu s-a dezinteresat de calitatea epistemologică a credinţei, de implicaţiile intelectuale ale actului credinţei. Deja Ioan Damaschinul vorbeşte de credinţa care reclamă puterea raţiunii; Anselm de Canterbury numeşte aceasta «credinţa în căutare de înţelegere»; iar Maxim Mărturisitorul spune că toţi sfinţii caută iluminările sau raţiunile celor descoperite: «Fiindcă nu e îngăduit să zicem că numai harul de sine lucrează în sfinţi cunoştinţele tainelor, fără puterile care primesc prin fire cunoştinţa. Căci atunci socotim că sfinţii prooroci nu înţelegeau iluminările date lor de către Preasfântul Duh. Dar în acest caz, cum ar mai fi adevărat cuvântul care zice: înţeleptul înţelege cele din gura sa» (Pr. 16, 25)?! Pe de altă parte, nici n-au primit cunoştinţa adevărată a lucrurilor numai căutând-o prin puterea firii, fără harul Duhului Sfânt. Căci atunci s-ar dovedi de prisos sălăşluirea Duhului în sfinţi, neajutându-le întru nimic la descoperirea adevărului» (Răspunsuri către Talasie, 59, în Filoc. rom., vol. 3, p. 311).
Dar în timp ce teologia apuseană – aplicând principiul: credinţa implică reflecţia raţională – a căutat, în sistematizarea doctrinei, să  pună revelaţia în termeni filozofici, cea orientală n-a insistat asupra articulării misterului credinţei, ci a considerat credinţa ca fiind nedespărţită de cult şi de spiritualitate, de adorarea misterului lui Dumnezeu şi de experierea acestui mister. 

«Dumnezeiescul şi marele apostol, definind ce este credinţa, zice: Credinţa este ipostasul celor nădăjduite şi dovada lucrurilor nevăzute» (Evr. 11, 1). Iar dacă cineva ar defini-o şi ca bun lăuntric, sau ca cunoştinţa adevărată doveditoare a bunurilor tainice, nu ar păcătui împotriva adevărului. În sfârşit, Domnul, învăţând despre lucrurile tainice şi despre cele nădăjduite şi nevăzute, zice: «împărăţia lui Dumnezeu este în lăuntrul vostru» (Lc. 17, 21). Aşadar credinţa în Dumnezeu este acelaşi lucru cu Împărăţia lui Dumnezeu. Ea se deosebeşte de împărăţie numai prin cugetare, căci credinţa este împărăţia lui Dumnezeu fără formă, iar împărăţia este credinţa care a primit în chip dumnezeiesc o formă.
Deci, pe temeiul acestui fapt, credinţa nu este în afară de noi. Dar noi, cultivând-o prin poruncile dumnezeieşti, o facem să devină împărăţia lui Dumnezeu, care e cunoscută numai de cei ce o au. Aşadar, împărăţia lui Dumnezeu este credinţa dezvoltată prin lucrare. Iar Împărăţia aceasta înfăptuieşte unirea nemijlocită cu Dumnezeu, a celor ce fac parte din ea.
Aşadar s-a dovedit limpede că credinţa este o putere de legătuiă, care înfăptuieşte unirea desăvârşită, nemijlocită şi mai presus de fire a celui ce crede, cu Dumnezeu cel crezut» (Maxim Mărturisitorul Răspunsuri către Talasie, 33, în Filoc. rom., vol. 3, p. 118).
DOGMĂ [gr. dogma - dogmata = opinie, hotărâre]: doctrină de credinţă formulată în mod sinodal, în care Biserica recunoaşte conţinutul deplin şi dezvoltarea ortodoxă a învăţăturii apostolice, transmisă fie prin tradiţia scrisă, fie prin cea orală. În Noul Testament, cuvântul dogmă este folosit cu mai multe sensuri: edict sau decret imperial (Lc. 2, 1; FA 17, 7; Evr. 2, 23); poruncă sau regulă a Legii iudaice (Ef. 2, 15; Col. 2, 14); hotărâre cu caracter obligatoriu pentru credinţă («ceea ce este absolut necesar» — FA 15, 28) a comunităţii apostolice din Ierusalim: «Şi când treceau prin cetăţi, le predau să păzească învăţăturile (dogmata) apostolilor şi prezbiterilor din Ierusalim» (FA 16, 4). În literatura postapostolică şi patristică, termenul indică învăţăturile fundamentale ale creştinismului: «dogmele Domnului» (Ignatie, Epistola c. Magnezieni 13, 1), «dogmele Evan​gheliei» (Didahia 11, 3) «dogmele Bi​sericii» (Ioan Hrisostom, Omilie la Filip. 6, 2; P. G., 62, 220). Sfântul Vasile cel Mare afirmă că învăţătura (didaskalia) Bisericii cuprinde dogme (dogmata), adică doctrine predate prin tradiţia tainică, şi propovăduiri (kerygmata), adică învăţături transmise prin proclamarea publică şi prin cult: «Printre dogmele şi propovăduirile păstrate în Biserică, unele le avem din învăţătura scrisă şi altele le-am cules, transmise în mod tainic, din tradiţia apostolică. Toate au aceeaşi forţă în ce priveşte credinţa...» (Despre Duhul Sfânt XXVII, 66, în trad. cit., p. 479-481). In vocabularul sinoadelor ecumenice, dogmă înseamnă expresia conciliară, cu autoritate obligatorie explicită, a credinţei Bisericii. Dogma este echivalentă cu «oros», adică norma de credinţă sau definiţia doctrinară, şi se deosebeşte de «canon», care are sensul unei prescripţii disciplinare sau reguli cultice. Teologii fac deosebire între: dogme, adică doctrine de credinţă care au autoritatea unui sinod; «teologumene», adică învăţături cu mare circulaţie în Biserică, dar care nu au consensul unanim al Bisericii; «opinii» teologice, adică interpretări particulare ale unor teologi sau şcoli de teologie, care însă nu contravin consensului Tradiţiei.

ENERGII divine necreate [gr. energeia = putere de acţiune, lucrare]. Capitolul despre energiile sau activităţile sau lucrările divine necreate, este o dezvoltare târzie a teologiei bizantine, căpătând o importanţă capitală în disputa lui Grigorie Palama cu teologii scolastici latini, Varlaam şi Achindin, despre natura harului şi a îndumnezeirii. 

Pentru Maxim Mărturisitorul, energiile divine nu sunt altceva decât raţiunile divine în acţiunea lor concretă, perceptibile la nivelul empiric al lucrurilor. În această acţiune, raţiunile pot fi cunoscute ca energii: creatoare, proniatoare şi de judecată. Prin energii, Dumnezeu mişcă creaţia şi Se mişcă El însuşi, rămânând totuşi nemişcat şi neschimbat. 

Energiile izvorăsc din dumnezeirea comună celor trei persoane ale Treimii şi prin aceasta sunt unice, indivizibile, permanente şi stabile. Ele sunt ipostaziate, adică există deodată cu Persoanele şi sunt contemplate în mod real, nu simbolic. Energiile nu constituie o persoană, nu au ipostasul lor propriu şi nu există independent. Energiile sunt contemplate într-un ipostas şi se manifestă printr-o persoană, dar nu sunt ele însele ipostas.

Teologia ortodoxă înţelege harul anume ca energie şi lucrare dumnezeiască, personală şi necreată, prin care omul devine «părtaş al firii dumnezeieşti» (II Pt. 1, 4).

ENIPOSTAZIERE [gr. enhypostasis, enhypostaton - preluarea firii umane în ipostasul Logosului]: una din cele mai importante clarificări pe care Leonţiu de Bizanţ († 542) o aduce hristologiei calcedoniene, pentru a evita confuzia dintre «unirea după ipostas» şi «unirea după natură». Pentru a înţelege modul de unire a lui Dumnezeu cu omul, scriitorul bizantin arată că, deşi în natura creată nu vieţuieşte o fire fără un purtător (ipostas) al ei, adică ea este în mod normal totdeauna individualizată, Dumnezeu-Tatăl a hotărât ca Dumnezeu-Fiul să preia în ipostasul Său firea nepersonificată, neindividualizată a omului. Leonţiu afirmă că «dacă dumnezeirea şi umanitatea, când sunt unite în esenţa lor, nu ar păstra, chiar în unire, proprietatea naturală a fiecăreia, atunci ele ar fi amestecate împreună şi ele nu ar mai rămâne nici dumnezeire, nici umanitate». În unirea ipostatică, firea omenească nu mai are un centru sau subiect omenesc fiinţial autonom, aceasta nu din cauză că este definitiv an-ipostaziată (lipsită de centru sau subiect), ci pentru că este en-ipostaziată, adică centrată în persoana Cuvântului, asumată în subiectul Acestuia, fără să fie absorbită. (v. HRISTOLOGIE, UNIRE IPOSTATICĂ). Faţă de nestorianism şi monofizism, care susţineau că nu există fire fără ipostas, Leonţiu arată că ipostasul divin există prin el însuşi şi el indică distincţia, nu diferenţa. în acest sens, ipostasul poate fi constituit din mai multe naturi individuale. Hypostasis înseamnă subiectul, persoana: «enhypostaton» înseamnă natura umană care există în lăuntrul ipostasului, care a fost asumată de Logosul preexistent, la întrupare.

EPECTAZĂ [gr. epektasis = întindere, urcuş]: învăţătură dezvoltată de Grigorie de Nyssa (în «Viaţa lui Moise» sau «Tratat de desăvârşire în virtute»), potrivit căreia sufletul, fiind atras de Dumnezeu, este într-o continuă mişcare ascendentă către treptele superioare ale plenitudinii harului. Urcuşul acesta («anábasis») este elanul către Dumnezeu pe care, după Dionisie Areopagitul, erosul divin îl imprimă ca un element dinamic în fiinţa omului. El presupune o continuă eliberare de patimi («katharsis»), o creştere spirituală spre vârsta lui Hristos (Ef. 4, 13). 

Epectaza înseamnă progres în virtute şi acţiune, deoarece creştinul nu trebuie să renunţe niciodată la ceea ce a dobândit, ci trebuie să continue ceea ce a început.

EPICLEZĂ [gr. epiklesis, lat. invocatio = invocare în vederea sfinţirii]: punctul culminant al canonului euharistic (v. ANAFORA), prin care comunitatea se adresează, în forma unei rugăciuni sacerdotale, lui Dumnezeu-Tatăl, să trimită Duhul Sfânt pentru prefacerea darurilor în Trupul lui Hristos cel preaslăvit şi pentru sfinţirea credincioşilor. În liturghia ortodoxă, consacrarea darurilor se face prin rugăciunea de invocare a Duhului Sfânt, care urmează imediat cuvintelor de instituire ale Euharistiei.

EPIFANIE [gr. epiphanel apariţie, arătare]: manifestarea lui Dumnezeu, mai ales prin întruparea Fiului şi prin revelarea Sf. Treimi cu ocazia botezului lui Hristos, în Iordan, de către Ioan.

ESHATOLOGIE [gr. eschaton-eschata = ultim, final]: învăţătura despre realităţile ultime legate de sfârşitul (telos) istoriei mântuirii, adică despre realizarea deplină a Împărăţiei lui Dumnezeu sau viaţa veacului ce va să vină, ca încoronare a operei răscumpărătoare a lui Hristos-Împăratul, Care se manifestă la sfârşitul istoriei, plin de slavă, să judece viii şi morţii (Ef. 1, 20—23; I Tes. 5, 1-11). Eshatologia nu trebuie confundată cu «sfârşitul lumii» şi nici nu trebuie limitată la descrierea evenimentelor care însoţesc a doua venire a lui Hristos (v. PAROUSIA): învierea morţilor, judecata, raiul şi iadul. Eshatologia se referă la o nouă ordine de existenţă, la o stare ultimă de transfigurare, dincolo de istorie, stare care este obiectul rugăciunii şi speranţei creştine: «Vină împărăţia Ta» (Mt. 6, 10), dar care este deja prezentă aici şi acum, şi care confruntă istoria actuală: «împărăţia lui Dumnezeu este în mijlocul vostru» (Lc. 17, 21).

Deşi se întâmplă la «sfârşitul» istoriei, împărăţia eshatologică nu este rezultatul unui proces istoric. 

Istoria şi eshatologia formează o unică realitate în iconomia mântuirii care nu se confundă cu timpul acesta.

Iar speranţa eshatologică presupune o căutare intensă şi voluntară a bunurilor făgăduite (Mt. 6, 33), o răscumpărare activă a timpului istoric (Mt. 24, 45), nu o «aşteptare înfricoşată a judecăţii» (Evr. 10, 27).

EUHARISTIE [gr. euharistia = mulţumire, recunoştinţă]: Taina instituită de însuşi Iisus Hristos, prin rugăciune de mulţumire şi gestul de binecuvântare a pâinii şi paharului (Lc. 22, 19-20), la ultima Sa cină cu apostolii, în care Biserica actualizează în mod sacramental opera Sa răscumpărătoare, concentrată în jertfa şi învierea Sa (I Co. 11, 23-26; Mt. 26, 26; Lc. 22, 17-19). Pentru teologia răsăriteană Euharistia nu este o simplă acţiune sacramentală, ci centrul de convergenţă al întregii vieţi bisericeşti.

De la Cincizecime, s-a făcut o legătură organică între Euharistie şi trupul lui Hristos – Biserica (FA 2, 42; I Co. 10, 17), nu numai în sensul că Euharistia este hrana şi băutura necesară pentru existenţa Bisericii, ci şi în sensul că Euharistia e un punct de întâlnire a unei comunităţi liturgice dintr-un loc, cu Biserica universală, cu «ceata sfinţilor», cu «toată lumea». Creştinii, pentru că aduc o singură mulţumire, frâng o singură pâine şi beau dintr-o singură cupă, constituie o singură Biserică (I Co. 10, 16-17).

EVANGHELIE [gr. evanghelion, lat. evangelium]: în Noul Testament, prin evanghelie se înţelege: «vestea cea bună» sau revelaţia lui Dumnezeu în persoana şi lucrarea mântuitoare a lui Iisus Hristos, mesajul sau conţinutul acestei descoperiri cuprins în predica şi învăţătura lui Iisus (Mc. 13, 10; 14, 9; Rom. 2, 16), precum şi propovăduirea acestui mesaj (Flp. 4, 3). Evanghelia este însuşi Iisus Hristos, centrul şi desăvârşirea istoriei mântuirii.

FILIOQUE [«qui ex Patre Filio- que procedit» = care de la Tatăl şi de la Fiul purcede: dogmă după care Duhul Sfânt purcede de la Tatăl «şi de la Fiul». Filioque a provocat una din cele mai înverşunate polemici teologice dintre Orient şi Occident şi rămâne una din divergenţele doctrinare majore dintre Catolicism şi Ortodoxie 

Pentru ortodocşi, Filioque este o «dogmă nouă», care implică o «altă credinţă», schimbând doctrina biblică despre o singură purcedere cu doctrina despre «dubla purcedere» a Duhului, inadmisibilă din punctul de vedere al învăţăturii despre Treime.

Filioque a fost introdus de latini în Crezul niceoconstantinopolitan şi folosit în liturghia latină, începând cu sinodul local din Toledo, în 589.

GENEALOGIE [gr. ghenealoghia, onoma ton ghenon; lat. genealogia, liber generationis]: termen folosit de Eusebiu, Istoria bisericească, cartea I, cap. VII, 1-10, care trimite la capitolul I din prima evan​ghelie (Mt. 1,1) = cartea neamului lui Iisus Hristos. În Noul Testament s-au păstrat două «genealogii» sau liste cu nume de tulpini de familie, în care este descrisă istoria neamului lui Iisus:

Genealogia lui Matei (1, 1-17) are o linie descendentă, care porneşte de la Avraam, strămoşul poporului Israel, prin proorocul David şi se opreşte la Iosif, cu scopul de a arăta că Iisus aparţine, după naşterea Sa fizică, poporului iudeu, înscriindu-Se în linia de descendenţă davidică. În această linie, evanghelistul Matei marchează trei serii a patrusprezece neamuri: de la Avraam la David, de la David la exilul din Babilon, de la exil, la naşterea lui Iisus. Citând foarte frecvent din Vechiul Testament, Matei demonstrează că Iisus din Nazaret este însuşi Mesia, Care, deşi provine din neamul iudeu, va mântui întreg neamul omenesc, aşa cum Dumnezeu făgăduise prin glasul profeţilor din Vechiul Testament.

Genealogia lui Luca (3, 23-38) are o linie ascendentă, care pleacă de la Iisus şi urcă până la Adam, «fiul lui Dumnezeu», cu intenţia de a arăta că Iisus aparţine întregului neam omenesc. Importanţa acestei genealogii constă tocmai în aceea că de la început Biserica a înţeles pe Iisus Hristos, deşi descendent din neamul iudeu, ca mântuitor al tuturor. În spiritul acestei genealogii, Pavel numeşte pe Iisus «al doilea Adam» (I Co. 15, 45), încât prin umanitatea Sa El este legat de toţi oamenii şi toţi oamenii sunt legaţi de El (Rom. 12, 21). A nega firea omenească a lui Iisus înseamnă deci a nega firea purtată de noi toţi.

Ambele genealogii, fiecare în alt mod, aduc amănunte precise despre descendenţa legală şi filiaţia trupească a lui Iisus, dar pe baza lor nu se poate închega o biografie completă a lui Iisus. De fapt, în ce priveşte originea lui Iisus, Evangheliile nu s-au limitat la descrierea filiaţiei Sale fizice. Genealogia testamentară stabileşte obârşia lui Iisus în funcţie de Iosif, prin care Iisus este descendent din David (Lc. 1, 27, 32, 69).

Noul Testament rămâne sursa istorică principală pentru cunoaşterea vieţii şi misiunii lui Hristos, deşi există şi unele mărturii şi surse literare din afară de comunitatea creştină, cum sunt cele ebraice (Talmud, Midrash), greceşti şi latineşti (Josefus Flaviu, Tacit, Suetoniu, Pliniu cel Tânăr, Eusebiu de Cezareea, Istoria bisericească, cartea I, cap. V, 3-6; VIII, 4-15; IX, 1-4; X, 1-7; XI, 1-9). Eusebiu de Cezarea (Istoria bisericească, cartea I, cap. VII, 14-15) redă o tradiţie după care înşişi părinţii după trup ai lui Iisus (desposynoi) au compilat, păstrat şi transmis genealogia Acestuia, după cum era obiceiul la evrei.

A contesta existenţa Sa istorică, sau a spune că Iisus e numele unei figuri mitologice din Vechiul Testament sau din cultele precreştine, despre care nu există de altfel dovezi, înseamnă a nega valoarea documentară a Noului Testament.

HARISMĂ [gr. charisma, lat. charismata = daruri]: în afară de slujirile sacerdotale, care formează preoţia ierarhică, rânduite potrivit unei ordini (taxis) prin hirotonie (I Tim. 4, 14; I Pt. 4, 10), în corpul Bisericii există daruri, vocaţii sau facultăţi, pe care Duhul Sfânt le împărtăşeşte în mod personal (Rm. 11, 29). 

Atât slujirile preoţeşti cât şi vocaţiile harismatice, fiecare potrivit cu ordinea sa, au o responsabilitate comună în viaţa Bisericii. 

HIROTONIE [(gr. heirotonia, lat. ordinatio) = acţiunea de a întinde mâna, de a alege prin vot, punerea mâinilor]: Taina în care, prin rugăciunea de invocare a Duhului Sfânt şi prin punerea mâinilor de către un episcop (sau 2-3 episcopi), se consacră slujitori sacerdotali în treapta respectivă – diaconat, prezbiterat şi episcopat –, pentru parohia sau eparhia vacantă. Hirotonia este momentul în care un membru al Bisericii este introdus şi instituit în preoţia sacramentală (distinctă de cea universală primită de toţi membrii Bisericii în Taina botezului), recunoscându-i-se acestui membru auto​ritatea sa particulară şi statutul său permanent în slujirea unei comunităţi. Toate acestea sunt daruri ale Duhului Sfânt, pe Care episcopul Îl invocă printr-o rugăciune specială asupra candidatului. Preoţia, în toate treptele ei, fiind asociată prin natura ei cu Taina Euharistiei, hirotonia are loc în cadrul Liturghiei. Episcopul, în calitatea sa de conducător al Bisericii locale, fiind înconjurat de preoţi, în prezenţa comunităţii (sau eparhiei), vacante sau nou înfiinţate, este cel care pune mâna pe candidat şi îi transmite autoritatea de a exercita preoţia, confirmîndu-l în slujirea de diacon, preot (sau episcop, în care caz trebuie să fie cel puţin 2 episcopi).

Practica hirotonirii, ca ritual de consacrare a slujitorilor bisericeşti, este atestată de Noul Testament, în mod deosebit de epistolele pastorale (FA 6, 6; I Tim. 4, 14; II Tim. 1, 6-7; Tit 1, 5-9). Caracterele hirotoniei pot fi rezumate astfel :

1. Hirotonia nu este o problemă de simplă vocaţie personală, sau de contract social sau de necesitate pastorală, ci o situaţie de har, de trimitere şi de chemare a Bisericii (FA 14, 23; 20, 28). Hirotonia are sens dacă corespunde unei slujiri pe care Apostolii au crezut-o necesară în Biserică. Pe de o parte, este vorba de trimiterea slujitorilor de către episcop (cf. Mc. 3, 14; In 20, 21-23). Orice hirotonire se face pe seama unei parohii sau episcopii vacante. Indicarea lor în actul hirotonirii este obligatorie (Can. 15 al Sinodului de la Niceea şi Can. 6 al Sinodului de la Calcedon – 451). Hirotonia independentă, «in absoluto», introdusă în sec. al IX-lea în mânăstirile din Occident, este interzisă. Pe de altă parte, potrivit can. 5 al Sinodului de la Laodiceea (364), alegerea şi desemnarea prin vot a candidatului, precum şi acceptarea de către comunitate sunt obligatorii. Hirotonirea este tocmai ritualul de introducere a slujitorilor într-o Biserică locală, care se asociază la epicleza de hirotonire rostită de episcop, prin aclamaţia şi rugăciunea «Să fie vrednic» (Axios). Didahia (cap. 15) indică foarte clar participarea comunităţii la alegerea episcopilor şi diaconilor.

2. Pentru Clement Romanul şi Irineu de Lyon, hirotonia este indispensabilă pentru a identifica şi verifica nu numai succesiunea apostolică, ci şi continuitatea cu credinţa de la început. Iar funcţia de continuitate este o funcţie de reprezentare: episcopul adică reprezintă pe Hristos, căci una din acţiunile Sale faţă de apostoli a fost aceea de a le încredinţa păstrarea şi transmiterea Evangheliei Sale, în cuvinte şi în Taine. Fără colegiul apostolilor nu există acces la Evanghelia lui Hristos. Iată de ce numai episcopul are dreptul de a hirotoni (Si. Ioan Hrisostom, Comentar la Timotei, 11, P.G. 62, 553). Cea mai proprie reprezentare a lui Hristos este în Taina Euharistiei, ca preşedinte al adunării liturgice. Episcopul care hirotoneşte este episcopul care liturghiseşte. De aceea, între hirotonie şi Euharistie este o legătură indisolubilă (Didahia, 14-15).

3. Episcopul este hirotonit de doi sau trei episcopi din Bisericile vecine (Can. 1 apostolic). Tradiţia apostolică atestă această practică: Petru, Iacov şi Ioan hirotonesc pe Iacov, «fratele» Domnului (FA 15, 4-34; 21, 18-19; Gal. 1, 19; 2, 1-13), pentru a fi conducătorul Bisericii primare din Ierusalim. Există două motive principale care explică acest ritual: mai întâi este vorba de apariţia unei Biserici locale, care nu-şi poate hirotoni singură episcopul, dată fiind integrarea ei în succesiunea apostolică prin prezenţa episcopilor, reprezentanţi ai Bisericii soborniceşti; apoi, pentru a arăta egalitatea de autoritate şi de putere a noului hirotonit cu întreg episcopatul. Dacă în cazul preotului se aplică principiul ierarhic: «cel mai mic ia binecuvântare de la cel mai mare» (Evr. 7, 7), în cazul episcopului, treapta cea mai înaltă a ierarhiei bisericeşti, se manifestă paritatea şi colegialitatea episcopatului. Hirotoniile independente, absolute, sunt anormale şi în cazul episcopului, deoarece eparhia trebuie să fie indicată în actul hirotoniei, iar preoţii şi diaconii şi credincioşii ei trebuie să fie prezenţi la liturghia în cadrul căreia se hirotoneşte noul lor păstor.

4. Unele demnităţi şi funcţii bisericeşti apărute în decursul istoriei, în vederea organizării jurisdicţiei pastorale, nu anulează principiul şi treptele de bază ale ierarhiei: diaconatul, prezbiteratul şi episcopatul. Patriarhul unei Biserici locale autocefale este înainte de orice episcopul unei eparhii. Numai prin iconomie se poate admite o slujire de dimensiune regională sau naţională (mitropolit, exarh, primat, patriarh), cu consimţământul celorlalţi episcopi eparhioţi. În Ortodoxie, nu există episcop sau patriarh al Bisericii universale.

5. A doua hirotonire este interzisă (canonul 68 apostolic), deoarece epis​copul sau preotul sunt asociaţi la preoţia veşnică a lui Iisus Hristos, «preot în veac» (Evr. 7, 17-21). Caracterul indelebil al hirotoniei are la bază fidelitatea permanentă a lui Hristos faţă de cei pe care i-a ales să-I fie discipoli şi slujitori.

6. Termenul «hirotonie» se foloseşte pentru consacrarea şi instituirea sacramentală a celor trei slujiri sacerdotale - diaconatul, prezbiteratul şi episcopatul, pe când pentru slujirile nesacerdotale, care nu cer o consacrare sacramentală, se foloseşte termenul «hirotesie».

HOMOUSIOS [gr. homoousios, (homo = aceeaşi, ousia = substanţă, fiinţă) lat. consubstantialiter = de o fiinţă, consubstanţial]: Termen teologic nebiblic, adoptat de Sinodul de la Niceea (325) pentru a defini identitatea de fiinţă – dumnezeirea şi coexistenţa sau consubstanţialitatea dintre Cuvântul întrupat şi Tatăl. Cel care a impus homousios ca termen ortodox este Atanasie din Alexandria care scrie (De Synodis, 41, P.G. 26, p. 764) că cei ce nu acceptă homousios, ci «homoiousios» (asemănător), diferă de ortodoxie «numai printr-o singură literă». Fiul, nu numai că nu este creat, adică adus la existenţă din nimic, ci are o unitate de fiinţă şi de existentă cu Tatăl din veci.

ICONOMIE 
a) Planul lui Dumnezeu cu privire la destinul creaţiei şi omului, îndeosebi pregătirea mântuirii în Vechiul Testament şi realizarea mântuirii în Noul Testament; planul lui Dumnezeu de mântuire a omului, realizat de Iisus Hristos. 

b) Sfinţii părinţi fac o deosebire între teologie, care cuprinde doctrina despre fiinţa, relaţia şi viaţa celor trei ipostasuri divine în sânul Treimii, şi iconomie, adică doctrina despre manifestarea şi lucrarea iubirii lui Dumnezeu în lume, mai precis istoria întrupării şi răscumpărării în şi prin Iisus Hristos, prin care s-a restaurat ordinea (nomos) în creaţia lui Dumnezeu (oikos). Există o coincidenţă fundamentală între teologie şi iconomie, deoarece Dumnezeu a organizat planul de mântuire potrivit sfatului Său veşnic.

c) Iconomia este una din modalităţile principale (v. ACRIVIE) pe care Biserica le foloseşte în aplicarea normelor canonice, care constă într-o atitudine pastorală, de condescendenţă şi de compasiune. 

ÎNDUMNEZEIRE [gr. theosis, lat. deificatio]: participarea credinciosului la viaţa lui Dumnezeu prin energiile divine necreate, conţinutul ontologic al comuniunii dintre om şi Dumnezeu. îndumnezeirea este starea de transfigurare a umanului, «depăşirea» firii create, prin consolidarea ei în existenţa adevărată şi prin reactualizarea unei posibilităţi ce i-a fost dată de la început. Ideea se găseşte deja în I Petru, 1, 4: «Părtaşi ai firii dumnezeieşti», dar ea a fost dezvoltată în teologia patristică, devenind dogma centrală a Ortodoxiei. 

KENOZĂ [gr. kenosis = deşertare, condiţie de smerire, de umilire]: starea de «deşertare» sau de «golire» pe care Fiul lui Dumnezeu o asumă în întruparea Sa, ca act de ascultare faţă de Dumnezeu-Tatăl: «Care, fiind în chipul lui Dumnezeu, nu răpire a socotit El a fi întocmai cu Dumnezeu, ci S-a dezbrăcat (ekenosen) pe Sine însuşi, chip de rob luând, făcându-Se asemenea oamenilor şi la înfăţişare aflându-Se ca un om, S-a smerit şi S-a făcut ascultător până la moarte – şi încă moarte pe cruce» (Fil. 2, 6-7). Dumnezeu este iubire care se apleacă la starea omului. În teologia sistematică, kenoza nu stă în unirea ipostatică în sine, ci este o consecinţă a acesteia. În Hristos, Dumnezeu care este iubire devine părtaş la condiţia omului: de păcătos şi de muritor (Evr. 2, 9), pentru a-i da acestuia posibilitatea de a trece spre Dumnezeu. 
În scrierile filocalice, kenoza este modelul iubirii şi umilinţei creştine, virtutea pe care diavolul o detestă cel mai mult, fiind contrară mândriei şi slavei deşarte, atitudini diabolice prin excelenţă.
LOGOS [gr. logos, lat. verbum = cuvânt, raţiune, verb]: Logos este numele Cuvântului lui Dumnezeu, a doua persoană a Sfintei Treimi, Care S-a întrupat în omul Iisus din Nazaret: «Cuvântul (Logos) trup S-a făcut» (In. 1, 14). Este un nume folosit cu predilecţie de Sf. Ioan (în Evanghelie, în Epistolă (I) şi în Apocalipsă). Prin Logosul veşnic, unul din Treime, toate au fost create, prin Logosul întrupat, toate au fost răscumpărate.

În teologia creştină, cuvântul Logos are două sensuri majore:

a) Raţiunea sau sensul divin care subzistă în creaturi ca suport al existenţei lor şi ca principiul lor personal, inteligibil şi dinamic;

b) Cuvântul ipostatic, a doua persoană a Sfintei Treimi. Teologia patristică clasică (mai ales Maxim Mărturisitorul) vorbeşte pe larg despre logoi, adică raţiunile generale ale lumii, care preexistă în Dumnezeu, prin care El comunică, din moment ce El creează lumea cu sensul existenţei ei. Aceste imagini sau modele divine devin sensibile şi se manifestă la nivelul concret al lucrurilor şi entităţilor individuale. Ele sunt reflexul raţiunii lui Dumnezeu, care se exprimă în cuvinte şi evenimente, şi constituie suportul raţional al creaţiei. Mai mult, ele fortifică realităţile în existenţa lor concretă, dându-le o plenitudine a existenţei. Ele exercită o putere de atracţie şi de mişcare către Dumnezeu. Prin «logoi» Dumnezeu păstrează armonia şi raţionalitatea creaţiei. în acest sens, lumea este nu numai sensibilă, ci şi inteligibilă. Ştiinţa este posibilă tocmai pentru că lumea are raţionalitatea ei în virtutea acestor «logoi».

LUME [gr. kosmos, lat. mundus]: creaţia lui Dumnezeu, mediul în care omul îşi exercită rolul său creator, sacerdotal şi profetic. Foarte interesant este faptul că Iisus Hristos vorbeşte de lume în rugăciunea Sa preoţească, în care face distincţie între a fi în lume şi a fi din lume: «Ei nu sunt din lume, precum nici Eu nu sunt din lume» (In. 17, 16). Astfel, Biserica stă la frontiera lumii: pe de o parte se poate vorbi de prezenţa şi lucrarea Bisericii în lume : «Nu mă rog ca să-i iei din lume, ci ca să-i păzeşti pe ei de cel viclean» (In. 17, 15); pe de altă parte, se poate vorbi de exte​rioritatea sau de independenţa Bisericii faţă de lume, care refuză sau stă în afara alianţei cu Dumnezeu. Atitudinea Bisericii faţă de lume decurge tocmai din caracterul ei sacramental. Ea se află în mod obiectiv în lăuntrul comuniunii cu Dumnezeu. «Eu v-am ales pe voi din lume» (In. 15, 19), în timp ce lumea rezistă sub influenţa «stăpânitorului acestei lumi» (In. 14, 30), să accepte această comuniune. Biserica nu poate deci legitima sau sacraliza lumea ca atare, care se organizează după legile ei autonome, ci invită lumea să intre în sfera harului. Luând asupra Sa «păcatul lumii» (In. 1, 23), Iisus Hristos este «Mântuitorul lumii» (In. 4, 42), lucrarea Sa răscumpărătoare având o iradiere cosmică: «A fost crezut în lume» (I Tim. 3, 16).

În vocabularul ascetic, lumea în​seamnă ataşarea egoistă şi iraţională faţă de realitatea pur carnală a trupului şi pur materială a creaţiei. Lumea echivalează cu iubirea trupească de sine, adică cu «tunicile de piele» sau patimile care sunt nu numai o expresie a egoismului, deoarece ele arată neputinţa de a se desprinde de materie, ci şi o expresie a iraţionalităţii, ele schimbă sensul lucrurilor, folosindu-le împotriva scopului lor firesc.

În perspectiva eshatologică, lumea, chemată să ia forma Bisericii în Taina botezului, va fi transfigurată în împărăţia lui Dumnezeu. De aceea, creştinul, cunoscând destinul şi dinamica lumii, se roagă: «Să vină harul şi să treacă lumea aceasta» (Didahia 10, 5).

MAICA DOMNULUI, Fecioara Maria, Născătoarea de Dumnezeu. Evangheliile canonice nu dau prea multe amănunte despre viaţa Fecioarei Maria. Ea este fiica unică a lui Ioachim şi a Anei (Evanghelia apocrifă a lui Iacov), care o consacră serviciului religios din templu. De fel din Nazaret, în Galileea (Lc. 1, 26-27), ea este logodită cu Iosif, nume menţionat în genealogia redată de Evanghelia după Matei (1, 16), cu scopul de a arăta că Iisus aparţine după naşterea Sa fizică poporului iudeu, înscriindu-Se în linia de descendenţă davidică. Din cauza acestei logodne, Iisus a fost considerat fiul lui Iosif şi al Măriei (Lc. 3, 23; 4, 24; In. 6, 24), deşi Iosif are o paternitate legală asupra Lui, nu una fizică (Mt. 1, 20-25). Aici primeşte vestea cea bună de la îngerul Gavriil (Lc. 1, 26-38), fiind salutată apoi de Elisabeta, mama lui Ioan Botezătorul (Lc. 1, 42-45). După naşterea lui Iisus în Betleem (Lc. 2, 4-16) ea este alături de El în toate marile momente ale vieţii şi activităţii Lui: tăierea-împrejur. prezentarea la templu, fuga în Egipt, predica în templu, minunea din Cana (In. 2, 1), în timpul Patimilor, după care Fecioara este încredinţată apostolului Ioan (In. 19, 25). După înălţarea la cer a lui Iisus (FA 1, 14), Fecioara împreună cu fraţii lui Iisus şi femeile care au urmat pe Hristos fac parte din cercul apostolic.

Învăţătura despre Fecioara Maria poate fi rezumată în câteva nume sau titluri principale:

– «Mireasă, pururea Fecioară». Termenul aiparthenia – pururea- fecioria –  apare pentru întâia oară la Ignaitie de Antiohia (Epistola către Efeseni XIX, 1), care consideră naşterea virginală a lui Iisus ca unul din marile mistere ale mântuirii, de unde va fi reluat de întreaga tradiţie patristică pentru a desemna zămislirea fără prihană a lui Iisus din sânul Fecioarei, fără intervenţia omului. Cuvântul însuşi, prin puterea Duhului Sfânt, este Cel care îşi asumă trup omenesc adevărat din trupul Fecioarei: «înţelepciunea şi-a zidit casă» (Pilde 9, 1). În viziunea rugului care nu se mistuia (Iş. 3, 2-3), comentatorii disting para de foc, simbolul maternităţii, şi ramurile, simbolul fecioriei. In cărţile liturgice, ea este numită «poarta vieţii», «fecioară neîntinată», «uşa Domnului neumblată, prin care singur Cel prea înalt a trecut şi pe tine însăţi pecetluită te-a păzit». Ea «a zămislit fără sămânţă şi a născut în chip negrăit pe Dumnezeu Cuvântul», «cu curăţia fiind pecetluită şi cu fecioria păzită», astfel încât mai înainte de naştere a fost fecioară şi în naştere fecioară şi după naştere iarăşi a rămas fecioară (parthenos).

– Născătoare de Dumnezeu, Maica Domnului. Numele propriu-zis al Fecioarei Maria, înscris pe icoane cu iniţialele MR-THU, este Mitir Theou – Mater Domini – Maica Domnului (Lc. 1, 43). Titlul theotokos a fost adoptat de către al III-lea Sinod ecumenic (Efes 431), împotriva ereziei lui Nestorie, ca o dezvoltare a învăţăturii despre unirea celor două firi în Iisus Hristos, dar Biserica nu 1-a introdus în crez.

Fecioara «a născut cu trup pe Unul din Treime, Hristos Dumnezeu», de aceea ea e «Născătoare de Dumnezeu». Ea nu este maica dumnezeirii, ci a unui Fiu care este Dumnezeu, «zămislitoare în chip de negrăit a trupului lui Hristos». Prin ea, Cel nevăzut Se face văzut. Fiul însuşi Şi-a luat din Maria firea Sa omenească, trup şi suflet, prin pro​cesul maternităţii şi zămislirii fără de păcat, de la Duhul Sfânt.

Nestorie, care separa în Fiul lui Dumnezeu întrupat două persoane, cea dumnezeiască şi cea omenească, susţinea că Iisus este un simplu om în care Fiul a venit şi a locuit şi cu care formează o unitate foarte strânsă. împotriva acestei erezii, Sinodul de la Efes va proclama că Fecioara nu a născut un om, sau un om unic, ci pe Fiul lui Dumnezeu însuşi, Care Şi-a luat din ea firea omenească desăvârşită. Astfel, a fost recunoscută maternitatea ei dumnezeiască, împreună cu fecioria ei.

– «Cea plină de har» (Lc. 1, 28), «Prea Sfântă» (panagia), împărăteasă. Vechiul Testament vorbeşte deja de slăvirea Maicii Domnului (Ps. 44). Ea este identificată cu scara dintre cer şi pământ, din visul lui Iacov (Fc. 28, 12), prin care Dumnezeu a luat firea noastră umană, pe care îngerii lui Dumnezeu se suie şi se pogoară. în tradiţia patristică, Maria este comparată cu Eva, fiind chipul unei noi umanităţi. După cum Eva a luat parte la căderea şi moartea lui Adam, tot aşa Maria a participat la «întoarcerea» chipului celui întinat la chipul cel dintâi. Pe de o parte, ea a câştigat această stare prin umilinţa sa (Lc. 1, 47-48), pe de altă parte, ea a fost sfinţită prin sălăşluirea Cuvântului, devenind izvor de curăţie şi nestricăciune. Ioan Damaschin, în «Omilie la Adormire», o numeşte «templul Cuvântului». Sfântă mai presus decât toţi sfinţii, «mai cinstită decât heruvimii şi mai preamărită decât serafimii», ea este acoperitoarea, apărătoarea, mijlocitoarea şi ajutătoarea credincioşilor. Mare solitoare a creştinilor, ea înalţă rugăciunile acestora la tronul lui Dumnezeu şi Fiul său. în acest rol ea este invocată la liturghie, cântată în imnologie si reprezentată în iconografie.

NEPRIHĂNITA ZĂMISLIRE (lat. immaculata conceptia): Tradiţia Bisericii apusene, începând cu Augustin (354-430), exceptează pe Maria de la universalitatea păcatului (Ps. 50, 5), din cauza harului ce s-a revărsat peste ea, ca una ce a fost aleasă să nască pe Cel fără de păcat. Această tradiţie a fost formulată ca dogmă de papa Pius al IX-lea la 8 dec. 1854 (Bula «Ineffabilis») şi reluată de Conciliul Vatican II (1964 – în constituţia «Lumen Gentium», 56-59), potrivit căreia Fecioara Maria este liberă de orice pată sau vină a păcatului strămoşesc, prin însăşi «zămislirea ei fără de păcat» şi naşterea ei trupească din Ioachim şi Ana. Zămislită fără sămânţa omului, Fecioara este în afară de corupţie de la începutul existenţei sale, apărând ca o nouă creatură, fără de păcat, îmbrăcată cu o sfinţenie unică. Pentru catolici, motivarea teologică a acestei învăţături se bazează pe iniţiativa lui Dumnezeu în pregătirea mântuirii, fiind un semn al pregătirii omului pentru mântuire. În plus, este vorba de relaţia unică pe care Fecioara o are cu Iisus Hristos, cu Dumnezeu-Fiul. Potrivit mariologiei catolice, Fecioara Maria trebuie să fie cât mai «conformă» cu Fiul ei. Această «conformitate» se deduce atât din zămislirea ei fără vină, cât şi din înălţarea ei cu trupul la cer. 

NOUS [gr. nous = minte, inteligenţă, spirit]: termenul e luat de teologia creştină din filozofia neoplatonică, unde desemna elementul cognitiv, specific fiinţei umane, prin care aceasta tinde spre divinitate. După Filon din Alexandria, Origen va spune că Logosul este nous-ul dumnezeiesc. Logosul este prezent prin amprenta Sa în nous-ul sufletului omenesc, organul prin care acesta vede imaginea lui Dumnezeu. Omul cunoaşte pe Dumnezeu prin nous datorită asemănării acestuia cu Logosul. în teologia paristică, nous-ul este simţul spiritual prin excelenţă, facultatea de cunoaştere mistică şi de experienţă «teologică». Nu se poate reţine totuşi o învăţătură explicită, deoarece nous-ul are diverse funcţii şi roluri în raport cu concepţia antropologică adoptată. Astfel, nous-ul este organul de sesizare a realităţilor inteligibile, adică «raţiunile» sau sensurile divine ale creaţiei, care stau dincolo de ţesutul ei material. Nous-ul dă omului capacitatea spirituală de a pătrunde la raţiunile, cuvintele şi lucrările divine, în acţiunile produse de acestea. Spre deosebire de «logismoi», adică «judecăţile» sau raţionamentele care disociază integritatea vieţii spirituale şi o multiplică, nous-ul este facultatea de a integra lumea ca un tot, de a descoperi sensul ei comun şi superior, adică de a afla cauza unitară a tuturor existenţelor, care este Dumnezeu. De asemenea, nous-ul este sediul «chipului» şi chiar se identifică cu chipul lui Dumnezeu în om. În orice caz, nous-ul face din «kat'eikona» un principiu activ şi unitar. Nu este o facultate separată, ci sufletul conţine nous-ul, sau mai bine zis sufletul reflectă lumina nous-ului. Chipul este oglinda sufletului sau nous-ul sufletului. Astfel, nous-ul este organul cunoaşterii şi contemplaţiei, principiul inteligibil al su​fletului. Nu este experienţa sensibilă, ci locul unde se produce experierea noetică a lui Dumnezeu, extazul. Noi primim harul în suflet prin nous, fiind poarta de intrare sau locaşul cel mai intim al lui Dumnezeu în noi. Cunoştinţa este o cunoaştere naturală, raţională, credinţa este o cunoaştere noetică.

ORTODOXIE [gr. orthos + doxa = dreaptă credinţă şi închinare adevărată, sobornicească]: învăţătura care se plasează în continuitate directă şi neîntreruptă cu tradiţia apostolică, prin intermediul teologiei patristice şi neopatristice, şi care formează credinţa comună a Bisericii neîmpărţite, din primul mileniu. Ortodoxia se identifică cu însăşi tradiţia apostolică aşa cum a fost confirmată, interpretată şi dezvoltată prin consensul Bisericii universale. De fapt, didascalia sau regula de credinţă apostolică a fost criteriul de bază al ortodoxiei oricărei tradiţii. De aceea, orice ruptură în continuitatea cu tradiţia apostolică a fost considerată ca o corupţie sau abandonare a Ortodoxiei, care poate să ia fie forma unei erezii, fie forma unei «confesiuni» separate. In timp ce Ortodoxia îşi justifică dogmele prin această continuitate apostolică şi patristică, celelalte Biserici sau confesiuni sunt, într-un fel sau altul, ieşite dintr-un act de separare, act în care ele şi-au format tradiţia lor confesională proprie. 

Ca tradiţie dogmatică, Ortodoxia îşi are rădăcinile în Răsărit şi într-un sens istoric se identifică cu marea sinteză patristică, adică cu articularea edificiului teologic, liturgic şi canonic pe baza regulii de credinţă apostolice, în perioada sinoadelor ecumenice. Desigur, nici teologia patristică, nici Ortodoxia nu pot fi limitate la această perioadă, deoarece Tradiţia este într-un continuu proces de interpretare şi actualizare. 

ORTOPRAXIE (diakonia, slujirea sau «liturghia fratelui»). Creştinii sunt ţinuţi să transmită efectiv lumii împărăţia iubirii dăruită în Duhul Sfânt. Această mijlocire pre​supune nu numai trecerea de la o viaţă dezordonată, păcătoasă, la o viaţă disciplinată, sfântă, ci şi trecerea de la ortodoxie, adică dreapta mărturisire şi preamărire a lui Dumnezeu, la ortopraxie, adică la slujirea aproapelui şi a lumii. Liturghia profundă a inimii, liturghia euharistică şi liturghia fratelui sau «liturghia după Liturghie», cum i se mai spune azi, toate acestea sunt încheieturile care asigură unitatea şi integritatea vieţii spirituale creştine. Desigur prin ortopraxie nu se înţelege «un sistem de etică socială pe care Biserica ar trebui s-o prescrie membrilor ei, ci va trebui să gândim mai degrabă la un serviciu de tămăduire axat nu numai pe indivizi, ci la fel pe viaţa socio-economică şi politică a lumii. Mila pe care o resimte Biserica faţă de întreaga creaţie se exprimă în lupta dusă contra «stăpânitorilor» acestei lumi, a întunericului, contra nedreptăţii şi opresiunii, contra refuzului de a acorda tuturor libertatea şi demnitatea, contra torturii şi detenţiei fără judecată, contra eliminării minorităţilor, contra violării drepturilor omului. De asemenea, ea oferă bunăoară în domeniul educaţiei şi sănătăţii, să lucreze în favoarea comunităţilor umane sănătoase şi echilibrate, cu o dezvoltare economică justă şi echitabilă, a unei familii puternice şi stabile, să se străduiască pentru ca fiecare să poată trăi o viaţă demnă de o fiinţă umană.

Forma şi conţinutul real al acestei filantropii şi al acestei diaconii vor varia de la o ţară la alta şi de la o generaţie la alta. Dar totdeauna şi pretutindeni Biserica trebuie să dovedească discernământ, sensibilitate şi imaginaţie creatoare pentru a adapta diaconia la nevoile obşteşti». (Documentul ortodox Iisus Hristos – viaţa lumii, trad. cit. p. 17-18).

Trecerea de la spiritualitatea personală la diakonie, la slujirea socială nu este deloc uşoară. Aici un mare rol are îndrumarea pe care Biserica o dă credincioşilor săi pentru a discerne valorile evanghelice. Iisus Hristos Se numeşte pe Sine diakonos, slujitor care serveşte (Mt. 20, 25) şi cere ucenicului Său să fie «slujitorul tuturor» (Mc. 9, 35). Apostolul Pavel vorbeşte de «felurite slujiri», de diversitatea slujirilor (1 Co. 12,5). Adesea, după modelul Martei şi Măriei (Lc. 10, 38-42), se face deosebire improprie între creştinul «activ» şi creştinul «contemplativ». Există chiar mişcări care fac această separare între ordinea religioasă, spirituală şi ordinea seculară, temporală; între orientarea teocentrică a Bisericii şi orientarea sociologică a lumii; între sacru şi profan. Alţii, în scopul de a evita o aşa-zisă interpretare pur sociologică a vieţii şi a omului, insistă exclusiv asupra mărturisirii de credinţă sau a experienţei spirituale personale, ca şi când acestea nu ar avea nimic comun cu munca, cu relaţiile comunitare, sau cu deciziile cu caracter politic ale credincioşilor. Unii vorbesc de «mântuirea sufletului» în sens abstract sau personalist, fără să explice că «sufletul» înseamnă în vocabularul biblic fiinţa umană în totalitatea ei, în toate manifestările ei personale şi colective. Viaţa religios-morală ar fi deci desprinsă de viaţa socială, şi invers. în fine, alţii limitează slujirea Bisericii la sfera eticii creştine, lăsând la o parte prezenţa Bisericii în lume. Biserica ar fi, după aceştia, o comunitate de slujire, de participare la redresarea şi perfecţionarea relaţiilor umane, dar ea nu trebuie să se angajeze în schimbarea structurii acestei lumi.

Teologia mai nouă încearcă să scoată etica din această dilemă spiritual – socială, arătând legătura inseparabilă ce există între spiritualitatea personală şi diaconie sau mărturie socială. Un document or​todox subliniază acest element astfel: «A sosit momentul să învingem tentaţia reală de a absolutiza deosebirea dintre viaţa spirituală şi viaţa profană. Toată existenţa uma​nă este sacră şi rămâne în raza vederii lui Dumnezeu. în cadrul acelei existenţe urmează să se instaureze suveranitatea lui Hristos, astfel încât nici un domeniu sau aspect al vieţii umane să nu fie cedat forţelor răului. Astfel, creştinii trăiesc în propriul trup şi sânge inevitabila tensiune dintre existenţa în lume şi neapartenenţa la lume. Tocmai din cauza cetăţeniei cereşti a creştinului (cf. Evr. 13, 14) credincioşii pot intra deplin în viaţa integrală a so​cietăţii umane şi pot aduce lumina lui Hristos în ea, ca să o influenţeze» (Go Forth in Peace. A Pastoral and Missionary Guidebook, (editor Ion Bria), Consiliul Ecumenic al Bisericilor, Geneva, 1982, p. 32, 33).

PERIHOREZĂ [gr. perihoresis, lat. circumincessio = împreună-petrecere]: mişcarea de iubire şi întrepătrunderea Ipostasurilor în interiorul vieţii treimice. Dumnezeu este unul în fiinţa Sa şi subzistă întreit în Ipostasurile Sale într-o desăvârşită împreună-petrecere. Dumnezeirea nu este însă o fire compusă din trei ipostasuri, ci o singură fiinţă în trei ipostasuri desăvârşite. În Dumnezeu există deci o singură fiinţă, o singură voinţă şi o singură lucrare. Dumnezeirea formează o unitate desăvârşită, dar ea nu se limitează şi nu se închide într-o singură persoană. Deşi fiinţează în mod unitar, Dumnezeu are un mod de subzistenţă treimic. Tatăl, Fiul şi Duhul au Persoană proprie, mişcându-Se una către alta, în aşa fel încât fiecare Se deschide şi Se află în cealaltă, fără contopire, amestecare sau confundare, ci prin posedare reciprocă. Cele trei Ipostasuri există unul în celălalt, într-o stare de mişcare, o mişcare de iubire interioară coerentă, aceasta fiind perihoreza; astfel încât dumnezeirea fiinţează unitar, perihoretic, subzistând treimic. De aceea, când spunem «Sfânta Treime» ne gândim la cele trei Ipostasuri care Se află unul în altul şi comunică reciproc, Se întâlnesc unul cu altul fără să confunde sau să suprime diferenţa Lor ipostatică. 

PERSOANĂ [gr. prosopon = mască, faţă către faţă]: subiectul personal în care subzista firea. Termenul «prosopon» a fost folosit de teologii antiohieni, dar a produs confuzii din cauza sensului cu care circula în vremea aceea. Identic cu «hypostasis», «prosopon» devine parte din vocabularul trinitar şi hristologic, care s-a precizat în contextul teologiei postniceene şi calcedoniene, prin contribuţia particulară a părinţilor capadocieni. (În acelaşi timp, Chiril al Alexandriei considera «hypostasis» ca fiind sinonim cu «physis»). Astfel, în Treime se distinge: firea sau esenţa, adică substanţa unică comună a lui Dumnezeu; persoană sau ipostas, adică subiectul în care subzistă esenţa. În Hristos se distinge: dualitatea firilor sau naturilor, de unde dubla consubstanţialitate cu Dumnezeu şi cu omul; unitatea persoanei, adică însuşi Logosul divin preexistent. în Hristos, firea omenească nu are ipostas propriu, nu e individualizată, ci ipostaziată, adică subzistă în persoana Cuvântului.

PREFACERE EUHARISTICĂ [gr. metabole = transformare, schimbare]: schimbarea darurilor euharistice — pîinea şi vinul — în Trupul şi Sângele Domnului cel înviat, după recitarea cuvintelor de instruire (Matei 26, 26-28), prin invocarea — epicleza — Duhului Sfânt. fără ca aceste daruri să-şi piardă aspectul lor văzut. Prefacerea este punctul central al liturghiei euharistice. Ca acţiune liturgică, prefacerea implică mai multe elemente :

1. Lucrarea personală a Duhului Sfânt, deoarece orice act de «sfinţire» sau de «consacrare» se face prin mijlocirea ipostatică şi activă a Duhului. Biserica adică adresează rugăciunea ei de invocare Tatălui, pentru ca Cel care ne-a dat pe Fiul ca jertfă de răscumpărare o dată pentru veşnicie şi Care a primit darurile euharistice în amintirea acestei jertfe, să ne trimită în schimb pe Duhul Sfânt pentru a ne arăta pe Fiul sub forma pâinii şi a vinului. Acelaşi Duh care lucrează asupra lui Hristos întruparea şi transfigurarea vine şi schimbă pâinea şi vinul în însuşi Trupul lui Hristos cel îndumnezeit, încât creştinii se împărtăşesc în Sfintele Taine cu dumnezeirea Lui.

2. Prezenţa reală a Trupului şi Sângelui Mântuitorului în darurile euharistice, prezenţă care se realizează prin «irupţia» Duhului Sfânt. Duhul care a înviat din morţi pe Hristos, şi Care dă asigurarea în​toarcerii finale a Domnului plin de slavă, este Cel care creează o situa​ţie nouă, de transfigurare, de schimb ontologic, astfel încât pâinea şi vinul sunt schimbate în Trupul şi Sângele lui Dumnezeu. De aceea, prin cuminecătura cu Sfintele Taine, creştinii devin «concorporali» şi «consanguini» cu Hristos (Sf. Chiril al Ierusalimului, Cateheza I Mistagogică, 22, 3). Deoarece mântuirea prin întruparea lui Hristos este un act istoric, şi îndumnezeirea, prin comuniunea cu Hristos cel înviat, este un act ontologic. De la începutul Bisericii, Euharistia a fost nu numai momentul culminant de adorare a prezenţei reale a lui Hristos cel înviat, ci şi «mâncarea» poporului lui Dumnezeu. Prezenţa reală este posibilă numai dacă Euharistia este aceeaşi jertfă de pe cruce, dar în chip nesângeros. De aceea pâinea şi vinul nu sunt chip al Trupului şi al Sângelui lui Hristos, ci prin ele se împărtăşeşte de dumnezeirea lui Hristos.

3. Prefacerea comunităţii în trupul lui Hristos: «Să vină Duhul Tău cel Sfânt peste noi şi peste da​rurile acestea ce sunt puse înainte...», într-adevăr, darurile sunt aduse de credincioşi, ele formează jertfa Bisericii, dar nu ele sunt prefăcute de Biserică, ci Biserica e prefăcută în Trupul şi Sângele Domnului: «Să Se sălăşluiască Duhul cel bun al harului Tău peste noi, peste aceste daruri puse înainte şi peste tot poporul Tău».

4. Prefacerea indică faptul schimbării vinului şi a pâinii, prin coborârea şi irupţia Duhului Sfânt, în trupul şi sângele lui Hristos, astfel încât în Sfintele Taine se participă la divinitatea lui Iisus, fiind unul şi acelaşi Trup.
PURCEDERE [lat. processio, gr. ekporevsis = purcedere]: modul în care Duhul Sfânt are existenţa ipostatică din Tatăl, principiul unităţii şi izvorul comun al dumnezeirii, Care naşte pe Fiul şi purcede pe Duhul.

SAVOT = oştire. Termenul se referă la mulţimea îngerilor, organizată ca o armată care execută poruncile lui Dumnezeu. «Domnul Savaot» este «Domnul oştirilor», împăratul «înconjurat de cetele îngereşti» (Heruvic). Serafimii strigă unii către alţii: «Sfânt, Sfânt, Sfânt este Domnul Savaot» (Isaia 6, 3).

SINERGIE [gr. synergeia = conlucrare]: răspunsul credinciosului la chemarea Duhului Sfânt, cooperarea tainică şi liberă între harul lui Dumnezeu şi voinţa omului. Mântuirea este un act sinergetic.
Pe de o parte, Dumnezeu este liber în relaţia Sa cu omul, harul Său nu este supus relaţiei, nu poate deveni posesiunea omului; pe de altă parte, voinţa sau puterea naturală a omului nu e capabilă prin sine să obţină harul, dar ea are înşine aspiraţia spre Dumnezeu şi e capabilă să coopereze cu harul.

Principiul care pune în mişcare sinergia este harul dumnezeiesc, care nu este un merit, ci se dă in dar. Dar Duhul Sfânt nu cucereşte cu forţa înclinarea voinţei omului. 

SINOD — SINODALITATE [gr. sinodos, lat. concilium, sinod]: adunarea episcopilor unei Biserici locale (sinod local), sau a episcopilor Bisericii universale (sinod ecumenic) care are autoritatea de a lua decizii cu privire la învăţătura, morala, disciplina şi misiunea Bisericii. .

Biserica a lucrat în chip sinodal de la început şi faptul acesta corespunde cu însăşi fiinţa ei de comuniune de credinţă, în acest sens, sinodul este nu numai o expresie a Bisericii, ci o instituţie care corespunde structurii Bisericii, de organism conciliar. Pe de altă parte, Biserica universală are o structură sinodală, adică ea se constituie ca o comuniune sobornicească de comunităţi locale. Locul sinodului în structura Bisericii reiese în mod evident numai dacă se are în vedere baza sacramentală a principiului sinodalităţii. Dacă sinodul este considerat numai sub aspect canonic, atunci se poate vorbi de caracterul nepermanent şi neobligatoriu al acestuia. Dar sinodul trebuie pus în legătură cu sacramentalitatea Bisericii şi de aceea el trebuie considerat ca o instituţie autentică şi permanentă a Bisericii. Structura sinodală a Bisericii se observă mai ales în actul hirotonirii episcopale, când noul episcop face mărturisirea de credinţă în faţa unui sobor de episcopi şi este consacrat în funcţie de mai mulţi episcopi care se împărtăşesc din acelaşi potir.

Sinoadele ecumenice au autoritate în materie de credinţă şi aceasta provine din faptul că episcopatul posedă autoritatea de a învăţa chestiuni de doctrină, iar el exercită această harismă în acord cu conştiinţa Bisericii. În acest sens se poate observa o convergenţă între sinod şi Biserică, în sensul unei condiţionări a autorităţii deciziilor sinodale de infailibilitatea şi consensul Bisericii.

Pe de altă parte, sinodul ecumenic nu este o autoritate în afară de Biserică, ci el constituie glasul Bisericii soborniceşti şi deci hotărăşte «ex consensu ecclesiae». În sinod, episcopul reprezintă nu numai pe Hristos, ci şi Biserica sa locală, sau reprezintă pe Hristos în măsura în care el rămâne fidel trupului Lui tainic, manifestat în Biserica locală Ia care este trimis să slujească ca «urmaş» al apostolilor.

Sinodul ecumenic este un moment de afirmare a universalităţii Bisericii, a unităţii ei în diversitate. Spiritul sobornicesc al sinodului provine tocmai din faptul că fiecare Biserică locală confirmă unitatea universală în modul ei divers de interpretare şi experienţă. Sinodul constituie şi o confruntare a tuturor modurilor de exprimare a revelaţiei, în scopul de a stabili caracterul unitar al acesteia. Şi din acest motiv sinodul are nevoie de receptarea hotărârilor sale de întregul corp al Bisericii.

Prin receptare se înţelege procesul prin care corpul Bisericii soborniceşti constată că sinodul ecumenic a mărturisit credinţa transmisă de Apostoli. De fapt, Biserica este consultată atât înainte de ţinerea sinodului, cât şi în timpul sinodului, iar episcopii sinodali au semnat hotărârile sinodului cu conştiinţa că ele exprimă credinţa Bisericii de totdeauna şi de pretutindeni.

Hotărârile sinoadelor ecumenice au nevoie de receptarea Bisericii întregi, deoarece obiectul definiţiilor doctrinare preocupă întreaga conştiinţă a Bisericii, fiind vorba de mărturisirea ei de credinţă.

În mod concret, criteriul receptării unui sinod ca ecumenic a fost continuitatea noului sinod cu sinoadele anterioare. Biserica adică a constatat că hotărârile noului sinod sunt în consens cu Tradiţia apostolică, aşa cum aceasta este păstrată de conştiinţa Bisericii şi cum a fost exprimată de sinoadele ecumenice anterioare.

Dar un sinod ecumenic n-a fost o simplă repetare a sinoadelor anterioare, ci şi o dezvoltare a lor. Un sinod ecumenic nu schimbă definiţiile sinoadelor vechi, dar aduce ceva nou, ceva care îmbogăţeşte aceste definiţii. Mai mult, sinoadele anterioare se pot înţelege într-un sens nou, într-o lumină nouă prin deciziile sinodului nou. De pildă, formula hristologică a sinodului IV e mai bine înţeleasă dacă se ţine seama de hotărârile privind dogma hristolgică a sinoadelor V şi VI.

Astfel, un sinod ecumenic aduce şi o nouă înţelegere a sinoadelor anterioare, cu care se află în continuitate de credinţă.

SLAVĂ [gr. doxa, lat. gloria]: stare de mărire sau de glorificare a firii umane şi a creaţiei, în împărăţia lui Dumnezeu, cu care sfinţii se îmbracă de aici. «Căci Fiul Omului va să vină întru slava Tatălui Său şi atunci va răsplăti fiecăruia după faptele sale» (Matei 16, 27). în sens biblic, slava este manifestarea sau prezenţa concretă a lui Dumnezeu în creaţie (Iez. 1, 28). Semnele evidente ale prezenţei lui Dumnezeu se văd nu numai în «pământul plin de slavă» (Ps. 103, 25), ci şi în simbolurile din templul lui Solomon şi în revelaţiile profetice. Isaia vede slava Treimii în vocea serafimilor care strigă : «Sfânt, Sfânt, Sfânt este Domnul Savaot, plin este tot pământul de mărirea Lui» (6, 3). Slava este oglindirea «chipului» lui Dumnezeu în om, lumina care a învăluit trupul înainte de cădere. «Fiindcă toţi au păcătuit şi sunt lipsiţi de slava lui Dumnezeu» (Rom. 3, 23). De aceea, mântuirea este restatornicirea chipului şi slavei primului om, zidit de mâinile lui Dumnezeu. «Cei înţelepţi vor moşteni slava» (Pilde 3, 35).

în Noul Testament, sfântul Ioan Evanghelistul reia tema slavei văzute a lui Dumnezeu (In 13, 31), care este unită cu Iisus Hristos după ipostas: «Slăveşte-Mă pe Mine, Tată, la Tine, cu slava pe care am avut-o la Tine mai înainte de a fi lumea (In 17, 5). Slava este lumina ipostasului, care pătrunde firea omenească a lui Hristos îndumnezeind-o. Biserica aşteaptă «parousia», a doua venire plină de slavă a Domnului (I Tes. 4, 17). Creştinii primesc slava Fiului: «Slava pe care Mi-ai dat-o Mie, Părinte, am dat-o lor; ca să fie una, precum şi Noi una suntem» (In 17, 22). Slava este strălucirea Duhului Sfânt în su​fletele creştinilor, chemaţi să urce «din slavă în slavă» (II Cor. 3, 18), până ce vor deveni oglinzi perfecte ale sfinţeniei lui Dumnezeu.

În literatura de spiritualitate din secolul al XIV-lea, slava este lumina harului dumnezeiesc, iradierea energiilor divine necreate, care s-a arătat pe Tabor în trupul lui Hristos. Lumina taborică nu este o ve​dere a firii dumnezeieşti, ci a slavei firii Lui. Slava nu este natura dumnezeiască, ci raza dumnezeirii. Aşadar, «a dat şi firii omeneşti slava dumnezeirii, dar nu firea. Altceva este natura lui Dumnezeu şi altceva este slava Lui, deşi sunt ne​despărţite între ele» (Grigorie Palama, Despre sfânta lumină, 15, în Filocalia rom., voi. VII, p. 283). În teoria sa despre «sofiologie», S. Bulgakov susţine că în «ousia» – dumnezeire – există «sophia», înţelepciunea, care ar fi o realitate diferită de a ipostasurilor. Sophia este ousia revelată, dumnezeirea subzistentă, ele fiind identice ontologic. Dumnezeu dă lumii o realitate care porneşte din El (panentheism).

Slava este o realitate eshatologică nepieritoare şi nemuritoare, fiind însuşi mediul Împărăţiei lui Dumnezeu viitoare (Apoc. 21, 23). Dar ea este văzută şi gustată de sfinţi încă de aici. Acesta este sensul îndemnului de a «slăvi» pe Dum​nezeu, adică a recunoaşte şi a mărturisi prezenţa Sa concretă şi legătura Sa nemijlocită cu făpturile Sale, în rugăciune, doxologie şi mulţumiri: «Să Te laude pe Tine, Doamne, toate lucrurile Tale şi cuvioşii Tăi să Te binecuvânteze. Slava împărăţiei Tale vor spune şi de puterea Ta vor grăi» (Ps. 144, 10-11).
TAINĂ [gr. mysterion, lat. mysterium sacramentum = taină, simbol sacru]: Noţiunea de Taină are în teologie o dublă semnificaţie : una este aceea care se acoperă cu termenul de «mister», de lucru as​cuns şi necunoscut sau chiar de ne​cunoscut şi o alta, care e redată mai exact de termenul «sacrament».

Primul înţeles este originea celui de al doilea: «Taina cea din veci ascunsă şi de îngeri neştiută» este cuprinsă în procesul proniator al mântuirii neamului omenesc. 

În cel de al doilea înţeles, de care ne vom ocupa mai pe larg în cele ce urmează, Taina este comunicarea sau împărtăşirea realităţii spirituale divine, într-un gest însoţit de o realitate materială şi prilejuită de preot. Tainele sau sacramentele, în număr de şapte reprezintă tocmai «atingerea» lui Dumnezeu de către om din iniţiativa şi milostivirea Creatorului. În acest sens, Tainele sunt eminamente creştine: ele sunt lucrarea eficace a harului izvorând din umanitatea îndumnezeită a lui Hristos, Care Se împărtăşeşte, ca anticipare a împărăţiei Sale eshatologice, printr-un rit de sfinţire săvârşit de slujitorii bisericeşti în şi prin puterea Duhului Sfânt. Termenul «mysterion» a fost folosit mai întâi în sensul general de taina mântuirii, nu cu sensul de acţiune care acordă un har particular. Sfintele Taine sunt mai degrabă rituri de mijlocire a harului, prin care creştinul participă real la taina mântuirii. Cuvântul şi Taina constituie cele două mijloace de împărtăşire a harului şi deci de mântuire. 

Taina este o acţiune a Duhului Sfânt, deoarece Hristos Se manifestă în şi prin Duhul Sfânt. 

Euharistia a fost rânduită direct la Cina cea de taină. Botezul a fost instituit prin porunca Sa (Matei 28, 18-20). Dar Iisus a lăsat un cuvânt despre celelalte, cuvânt care s-a păstrat în tradiţia orală transmisă de Apostoli. Astfel, Biserica recunoaşte azi mai multe «taine» :
Botezul cu apă, sau taina iniţierii sau a naşterii în Hristos prin afundarea în apă şi invocarea Sfintei Treimi (Fapte 8, 12; Gal. 3, 27).

Botezul cu Duh Sfânt (Fapte 8, 16-17), prin ungerea cu mir şi punerea mâinilor, sau taina vieţii noi în Duhul Sfânt (Ioil 2, 28; Fapte 2, 17) şi a primirii darurilor Du​hului (Gal. 5, 22), care se dau «după cum Duhul voieşte» (I Cor. 12, 11).

Euharistia - mulţumire, pe care Iisus însuşi a instituit-o, sau taina cuminecăturii, a comuniunii cu trupul si sângele Domnului (Ioan 6, 55-57).

Hirotonia sau punerea mâinilor (de episcop) este taina slujirii şi sacrificiului pentru comunitate, după chipul lui Hristos (Ioan 10, 10), în care se consacră slujitorii care continuă misiunea apostolilor (cf. I Tim. 3, 2-5), aceea de a «zidi Biserica» (I Cor. 14, 4).

Mărturisirea şi dezlegarea păcatelor, sau taina care liberează pe credincios de orice formă de robie şi servitute, devenind astfel o persoană liberă (Matei 16, 19 ; 18, 18; Ioan 20, 21-23).

Ungerea cu mir a bolnavilor : «Este cineva bolnav între voi? Să cheme preoţii Bisericii şi să se roage pentru el, ungîndu-1 cu untdelemn în numele Domnului» (Iac. 5, 14).
Taina nunţii în care se sfinţeşte unirea trupească şi sufletească dintre bărbat şi femeie, după modelul unirii dintre Hristos şi Biserica Sa (Efes. 5, 25-32), prin ritualul binecuvântării şi încoronării (cf. Ioan 2, 1-11; Matei 19, 4-6).
TRUP [gr. sarx, lat. (caro-carnis), corpus-corporis = trup, corp]; formă biologică şi apariţia concretă în existenţă a omului. Trupul nu există înainte de suflet sau după suflet, ca ipostas separat, ci el apare simultan ca parte constitutivă a fiinţei umane (v. ANTROPOLOGIE şi OM). Fără suportul său personal, fără subzistenţa în subiect, trupul se distruge: «Tot trupul (sarx) este ca iarba» (I Pt. 1, 24). Naşterea din alte trupuri a fost introdusă ulterior, după păcat. Modul creaţiei sau facerii, dinainte de păcat, se deosebeşte de modul procreaţiei sau naşterii introduse prin păcat. Cuvântul lui Dumnezeu Şi-a asumat trupul omenesc: «Cuvântul S-a făcut trup» – «Verbum caro factum est» (In 1, 14). Întruparea, asumarea trupului, este însăşi temelia îndumnezeirii. Hristos S-a înălţat cu trupul şi va veni cu el : «Dacă cineva va spune că Hristos a părăsit acum trupul Său sfânt, că dumnezeirea Sa este dezbrăcată de trupul Său şi că El va veni fără ceea ce Şi-a asumat, acela nu va vedea slava apariţiei Sale» (Sfântul Grigorie de Nazianz, Scrisori teologice, I, 25, în trad. cit., p. 47). Prin trup se înţelege aici omul întreg, nu numai partea carnală, neînsufleţită, cum credeau apolinariştii, între trup şi Duh există o relaţie existenţială, de aceea apostolul Pavel vorbeşte de «omul firesc» şi de «omul duhovnicesc» (I Cor. 2, 14), adică de nimicirea sau împuţinarea trupescului, respectiv de creşterea elementului spiritual în om. «Cei ce sunt după trup cugetă cele ale trupului, iar cei ce sunt după Duh, cele ale Duhului. Căci voinţa trupului este moarte, iar voinţa Duhului este viaţă şi pace» (Rom. 8, 5-6). Dar, întrucât Iisus Hristos a distrus păcatul în trup, trupul este mort pentru păcat (Rom. 8, 3, 10), adică el nu mai trăieşte în ordinea păcatului în mod necesar. Noţiunea de trup cu echivalentul «corp» indică, de asemenea, prezenţa reală, substanţială, a lui Hristos în Euharistie, precum şi «corpul» ca totalitate a membrilor Bisericii, adică Trupul lui Hristos.

UNIRE – IPOSTATICĂ [gr. enosis, lat. unio = unire]: modul în care cele două naturi, cea dumnezeiască şi cea omenească, sunt unite, ca o consecinţă a întrupării, într-un singur ipostas, cel al Cuvântului. Unirea sau Uniunea ipostatică nu este o simplă legătură sau asociere, ci o sinteză şi o subzistenţă în ipostas. Expresia este adoptată de al V-lea sinod ecumenic (Constantinopol, 553), care reluând dogma hristologică de la Calcedon a adus o serie de clarificări în vocabularul hristologic în ceea ce priveşte folosirea noţiunilor de ipostas şi unire. Sinodul de la Calcedon nu a pus capăt ereziilor hristologice, care vorbesc fie de o unire prin confuzie, adică prin dispariţia caracterului distinct al naturilor, fie prin relaţie, ceea ce presupune separarea naturilor, fie de o unire prin similitudine de nume, de funcţie, de egalitate în cinste şi autoritate. în faţa acestora, sinodul din 553 mărturiseşte că Logosul, Cuvântul lui Dumnezeu, S-a unit cu omul «după ipostas», «în mod ipostatic»; de aceea există numai un ipostas sau o persoană, cea a lui Iisus Hristos, în subiectul Căruia cele două naturi sunt păstrate fără confuzie şi fără separare. Prin unirea ipostatică, natura umană nu are o subzistenţă personală în ea însăşi, ci este enipostaziată, adică stabilită în persoana proprie a Fiului. 

